Badan kehakiman bebas campur tangan luar

(Datuk Seri Ismail Sabri Yaakob beramah mesra dengan sebahagian petugas Jalinan Rakyat (JR) pada Program Ramah Mesra Petugas JR Barisan Nasional Bersama Ketua UMNO Bahagian Bera/BERNAMA)

BERA, 19 Jun- Kerajaan memegang prinsip pengasingan kuasa, dengan badan kehakiman bebas menjalankan perbicaraan tanpa campur tangan luar..Perdana Menteri Datuk Seri Ismail Sabri Yaakob menegaskan, tiada individu yang bebas daripada undang-undang.Agensi penguat kuasa bebas menyiasat mana-mana pihak yang disyaki terbabit kegiatan jenayah termasuk rasuah.Sehubungan itu semua pihak diminta supaya tidak mempersoalkan, sebaliknya menghormati agensi penguat kuasa yang menjalankan tugas mengikut perundangan negara.

Berita berkaitanPM mahu jentera BN sentiasa bersiap siaga hadapi PRU 15PM Korea berlepas ke Paris dapatkan sokongan bagi penganjuran Ekspo Dunia 2030

(Datuk Seri Ismail Sabri Yaakob dalam sidang media selepas Majlis Perjumpaan Khas dan Ramah Mesra Petugas Jalinan Rakyat Wanita di Dewan Kompleks Rakan Muda Daerah Bera/BERNAMA)

"Jaminan badan kehakiman bebas menjalankan perbicaraan tanpa campur tangan mana-mana pihak, selari prinsip pengasingan kuasa yang diamalkan kerajaan."Tiada individu mengatasi undang-undang, agensi penguatkuasaan bebas siasat mengikut bidang kuasa diperuntukkan," kata Ismail Sabri selepas Majlis Perjumpaan Khas dan Ramah Mesra Petugas Jalinan Rakyat Wanita di Dewan Kompleks Rakan Muda Daerah Bera. Beliau mengulas tindakan Badan Peguam Malaysia menuntut kebebasan badan kehakiman daripada campur tangan luar.


PM mahu jentera BN sentiasa bersiap siaga hadapi PRU 15

(Datuk Seri Ismail Sabri Yaakob bercakap ketika sidang pada Program Ramah Mesra Petugas Jalinan Rakyat (JR) Barisan Nasional Bersama Ketua UMNO Bahagian Bera/BERNAMA)

BERA, 19 Jun- Perdana Menteri, Datuk Seri Ismail Sabri Yaakob meminta jentera parti Barisan Nasional (BN) bersiap siaga meskipun tarikh sebenar Pilihan Raya Umum ke-15 (PRU 15) belum diumumkan.  Beliau yang juga Naib Presiden UMNO berkata, PRU 15 akan diadakan selewat-lewatnya Julai tahun depan iaitu kira-kira setahun dari sekarang, sebelum tamat tempoh.  Beliau bagaimanapun tidak menolak kemungkinan PRU 15 diadakan sebelum Julai tahun hadapan.

Berita berkaitanTarikh PRU15 belum diputuskanTumpu pemulihan ekonomi serta kenaikan harga dan bekalan makanan dahulu, bukan PRU 15 - PMPRU-15: Ahli politik jangan desak, tangguh hingga fasa endemik -KJPolis Perak siap sedia hadapi PRU-15 "Bagi parti politik untuk PRU setahun bukanlah lama, jadi kena bersedia kalau paling lewat PRU mungkin lebih awal daripada tarikh akhir penggal. Maknanya kalau paling lewat setahun kalau lebih awal jangka masa lebih dekat sebab itu semua jentera tak kira UMNO, BN perlu bersiap siaga kerana akhirnya PRU akan tiba juga tidak mahu kelam kabut berlaku dalam kalangan jentera," kata Ismail Sabri selepas Perjumpaan Khas dan Ramah Mesra Petugas Jalinan Rakyat Wanita di Dewan Kompleks Rakan Muda Daerah Bera.

(Datuk Seri Ismail Sabri Yaakob bergambar bersama petugas Jalinan Rakyat (JR) pada Program Ramah Mesra Petugas JR Barisan Nasional Bersama Ketua UMNO Bahagian Bera/BERNAMA)

Beliau memuji Jalinan Rakyat (JR) Bera yang bergabung tenaga bersama MCA dan MIC mengkaji sikap pengundi secara bersemuka, bagaimanapun enggan mengesahkan sama ada perjumpaan tersebut meerupakan tanda bahawa PRU15 akan diadakan dalam masa terdekat.  Katanya, sejak dahulu pun tidak pernah wujud budaya membincangkan tarikh pilihan raya secara terbuka.


Kecekapan TH urus jemaah haji negara, dipuji

MAKKAH, 18 Jun- Jemaah haji Malaysia memuji kecekapan Tabung Haji (TH) dalam mengendalikan operasi dan pergerakan jemaah tahun ini, meskipun dalam situasi saat akhir dan tempoh masa yang singkat.  Bagi mereka sehingga kini aktiviti dan pergerakan jemaah teratur dan semua urusan lancar secara tidak langsung memberi keselesaan jemaah untuk beribadah.  Menurut jemaah haji, Abdul Halim Ibrahim dan Noor Azini Ab Aziz bersyukur dengan bantuan petugas dalam memastikan kelancaran urusan prosedur harian para jemaah haji negara."Terima kasih kepada pihak Tabung Haji yang telah menyediakan kemudahan dengan amat terbaik sekali kepada jemaah-jemaah haji Malaysia, kami memang terhutang budilah," kata Abdul Halim kepada RTM.  "Walaupun perkara ini terjadi di saat-saat akhir semua, terima kasihlah kepada pihak Tabung Haji. Banyak sangat membantu kami ni yang pertama kali sampai di sini. Kadang-kadang dengan tergesa-gesa semua. Jadi, servis mereka memang terbaiklah," kata Azini kepada RTM meluahkan rasa syukur dengan kelancaran urusan ibadah hajinya.

(Jemaah haji negara, Noor Azini Ab Aziz meluahkan ucapan terima kasih kepada Tabung Haji yang cekap menjaga urusan kebajikan dan prosedur haji jemaah negara)

Bagi Baharuden Sahul Hamid dan Zukefley Jaafar pula, komitmen petugas haji harus diberi penghargaan dalam menjaga kebajikan para jemaah semasa di tanah suci. "Saya sebenarnya waktu dapat tahu memang terkejut sebab isteri saya yang dapat. Saya sebagai mahram, itu yang saya dapatlah. Oleh itu, saya ucapkan jutaan terima kasih kepada Tabung Haji kerana terpilih. Saya dan isteri amat bersyukur lah dapat datang hari ini, dan kami sangat teruja," kata Baharuden ketika ditemu bual RTM."Sebelum menghampiri hari wukuf, Tabung Haji ada buat ceramah mengingati cara-cara kita nak mengerjakan haji walaupun kita ada kursus hingga ke kursus perdana tapi di sini juga masih lagi Tabung Haji bagi penerangan," kata Zukefley kepada RTM. Sementara itu Ketua Rombongan Haji Malaysia, Datuk Seri Syed Saleh Syed Abd Rahman mengadakan lawatan ke pejabat operasi Mekah di bangunan Abraj Al-Janadriyah.  Antara yang dilawati ialah pejabat operasi masya’ir, unit bimbingan, operasi maktab, konsul haji, khidmat pelanggan, bilik media dan pentadbiran haji.Beliau turut melawat maktab 46 dan 47 yang terletak di bangunan sama.Sehingga kini, 6,075 jemaah dari 16 penerbangan telah pun tiba di tanah suci dengan 3,662 jemaah berada di Makkah manakala 2,414 di Madinah.

(Ketua Rombongan Haji Malaysia, Datuk Seri Syed Saleh Syed Abd Rahman mengadakan lawatan ke pejabat operasi Mekah di bangunanAbraj Al-Janadriyah dan sempat meluangkan masa bersama petugas haji)


APMM Johor terima tujuh bot bernilai lebih RM10 juta

JOHOR BAHRU, 18 Jun- Agensi Penguatkuasaan Maritim Malaysia (APMM) Johor, menerima tujuh buah bot jenis Rigid Hull Fender Boat (RHFB) kelas Perkasa bernilai lebih RM10 juta.Tiga buah bot diberi kepada Ibu Pejabat Maritim Negeri Johor, dua buah bot kepada Zon Maritim Tanjung Sedili, Kota Tinggi dan dua buah bot lagi kepada Zon Maritim Mersing.Ketua Pengarah APMM, Laksamana Maritim Datuk Mohd Zubil Mat Som berkata, keutamaan agihan kepada Maritim Negeri yang terdedah kepada ancaman jenayah rentas sempadan seperti penyeludupan migran dan dadah.

(Ketua Pengarah APMM, Laksamana Maritim, Datuk Mohd Zubil Mat Som)

"Bot-bot ni saya boleh kategorikan sebagai bot laju yg tugasnya adalah untuk memintas sasaran-sasaran yang mencurigakan seperti kes penyeludupan pendatang asing tanpa izin, penyeludupan rokok dan kes-kes yang memerlukan kita sampai segera."Bot baru ini memiliki reka bentuk yang stabil dan mudah dikendalikan selain platform senjata juga tersedia", katanya. Bot Perkasa tersebut mampu mencapai kelajuan maksimum sehingga 48 knot, sekali gus mencapai piawaian reka bentuk yang diperlukan dan menjadi aset terbaik pernah dimiliki APMM.  27 daripada 30 buah bot telah diagihkan kepada beberapa Maritim Negeri Semenanjung Malaysia, manakala baki tiga buah bot dijangka diterima pada Ogos depan.  Nilai keseluruhan peruntukan aset baharu tersebut adalah 46.5 juta ringgit. Dalam pada itu, APMM telah melakukan 442 tangkapan atas pelbagai kesalahan dan merekodkan RM55.8 juta hasil rampasan bermula Januari sehingga 10 Jun lalu.Beliau ditemui pada Majlis Penyerahan RHFB kelas Perkasa di Johor Bahru.


Malaysia - Arab Saudi perkukuh kerjasama pertahanan

KUALA LUMPUR, 17 Jun- Malaysia dan Arab Saudi memperhalusi usaha ke arah memperkukuh kerjasama pertahanan kedua-dua negara melalui kepakaran ketenteraan, perubatan dan perisikan.Menteri Kanan Pertahanan, Datuk Seri Hishammuddin Hussein berkata demikian menerusi lawatan rasmi beliau ke Arab Saudi, atas jemputan Putera Mahkota, Mohammed bin Salman yang juga merupakan Timbalan Perdana Menteri dan Menteri Pertahanan.Tambahnya lagi, satu kumpulan kerja akan ditubuhkan antara Pihak Berkuasa Am Industri Ketenteraan Arab Saudi bersama Bahagian Industri Pertahanan dan Lembaga Dana Angkatan Tentera mengenai perkongsian pengetahuan dan potensi perkongsian industri pertahanan.Selain itu menerusi pertemuan berkenaan turut dibincangkan adalah tentang kerjasama bidnag industri minyak dan gas melibatkan Aramco dan Petronas serta Keselamatan Makanan.

Begitu juga kerjasama ekonomi dan kewangan melalui peluang dana kekayaan Arab Saudi iaitu Dana Pelaburan Awam dan Bursa Saham Saudi.


Yayasan Tan Sri Ahmad Ibrahim, beri khidmat guaman untuk Keluarga Malaysia - PM

KUALA LUMPUR, 17 Jun- Kerajaan bersetuju untuk menubuhkan Yayasan Tan Sri Ahmad Ibrahim sebagai klinik bantuan guaman kepada Keluarga Malaysia yang tidak berkemampuan.  Menurut Perdana Menteri, Datuk Seri Ismail Sabri Yaakob, sebanyak RM1 juta akan diperuntukkan bagi merealisasikan tujuan itu.  "Yayasan ini ditubuhkan bersempena dengan nama Tan Sri Ahmad Ibrahim sebagai menghargai sumbangan tokoh perundangan yang bukan hanya disegani dan diiktiraf di Malaysia bahkan juga di peringkat antarabangsa. Untuk merealisasikan hasrat murni ini, kerajaan bersetuju memperuntukkan RM1 juta bagi tujuan penubuhan Yayasan Tan Sri Ahmad Ibrahim," kata Ismail Sabri dalam ucapannya semasa merasmikan Perayaan Jubli Emas, Fakulti Undang-Undang Universiti Malaya (UM) di ibu negara.Selain itu, kerajaan juga bersetuju untuk mewujudkan Tabung Kebajikan Keluarga Malaysia dan pembangunan semula ASEAN Legal Information Portal.  Kedua-dua inisiatif itu masing-masing membabitkan dana permulaaan sebanyak RM500,000. Tabung Kebajikan Keluarga Malaysia bertujuan untuk membantu proses pembelajaran para siswazah Fakulti Undang-Undang Universiti Malaya daripada keluarga B40 dengan lebih lancar.Turut hadir, Dekan Fakulti Undang-Undang UM, Datuk Profesor Madya Dr Johan Samsudin Sabaruddin, Presiden Alumni Rumpun Fakulti Undang-Undang UM, Tan Sri Shahrizat Abdul Jalil serta Ketua Hakim Negara, Tun Tengku Maimun Tuan Mat.

(Perdana Menteri, Datuk Seri Ismail Sabri Yaakob merasmikan Perayaan Jubli Emas Fakulti Undang-Undang Universiti Malaya (UM) di ibu negara)

Dalam pada itu, Bahagian Hal Ehwal Undang-Undang, Jabatan Perdana Menteri telah diarahkan untuk mengkaji dan meneliti 147 undang-undang sedia ada yang telah lapuk.

Menurut Perdana Menteri, Datuk Seri Ismail Sabri Yaakob transformasi undang-undang itu perlu dilaksanakan mengikut keadaan semasa.  "Penambahbaikan ini juga akan menjamin kesejahteraan Keluarga Malaysia. Sebagai contoh, teknologi digital hari ini semakin pesat membangun. Dalam konteks ini, undang-undang yang sedia ada tidak relevan dengan ledakan teknologi digital, bahkan agak terkebelakang dengan perubahan semasa," tambahnya.  Tambah beliau lagi, beberapa langkah proaktif juga telah diambil untuk memperkasakan undang-undang di Malaysia.  Ia termasuklah hukuman berkenaan mati mandatori, RUU Anti Lompat Parti, RUU Dana Sumbangan Politik serta Doktrin Pengasingan Kuasa dan Hubungan Antara Eksekutif dan Kehakiman.


16 individu terima watikah pelantikan MPPN

(Alexander Nanta Linggi menyerahkan Watikah Pelantikan Ahli MPPN Sesi 2022 – 2023 kepada Mohd Azmi Abd. Hamid (tiga dari kanan) di KPDNHEP Putrajaya/FOTO FB Alexander)

PUTRAJAYA, 17 Jun - Seramai 16 ahli Majlis Penasihat Pengguna Negara (MPPN) baharu yang diketuai aktivis pengguna, Mohd Azmi Abd Hamid menerima watikah pelantikan masing-masing, bagi sesi 2022/2023, pada Khamis.Penyerahan watikah perlantikan itu disempurnakan Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi di Putrajaya."Kita mengharapkan idea yang boleh kita gunakan dari segi penambahbaikan KPDNHEP untuk melindungi dan menjaga hak pengguna serta mampu memahami peranan industri," katanya selepas menyempurnakan Majlis Pelancaran Portal My Safe dan Penyerahan Watikah Pelantikan Majlis Penasihat Pengguna Negara (MPPN), di sini semalam.

Sementara itu, menurut Mohd Azmi yang juga Pengerusi MPPN penelitian khusus mengenai isu kepenggunaan seperti harga ayam dan barangan keperluan antara tumpuan pasukkannya."Sekarang kita memikirkan bagaimana hendak membuat kerangka baru yang segar dengan mengambil kira faktor-faktor yang sedang berlaku sekarang."Kita harap dapat memberi penekanan, kesedaran dan pendidikan kepada pengguna dengan pengetahuan undang-undang selain kesedaran pengguna yang dipanggil kendiri dan juga budaya hidup," katanya.Individu lain yang turut dilantik masing-masing, Presiden Persatuan Pengilang dan Industri Bumiputera Malaysia, Datuk Azman Yusof dan selebriti dan ahli perniagaan, Datuk Rosyam Noor.


142  bakal jemaah haji Johor berlepas ke Makkah malam ini

JOHOR BAHRU, 19 Jun- Seramai 142 bakal jemaah haji yang merupakan kumpulan pertama dari Johor dijadualkan berlepas ke Tanah Suci, Mekah lewat malam ini.Mereka akan berlepas dari Lapangan Terbang Antarabangsa Senai, Johor ke Lapangan Terbang Antarabangsa Kuala Lumpur, sebelum ke Jeddah, pada 1.45 pagi. Pengarah Tabung Haji Negeri Johor, Abu Shukor Jangga berkata, sebanyak empat slot diperuntukkan bagi jemaah haji pada kali ini yang melibatkan keseluruhan 570 jemaah. Manakala, tiga lagi penerbangan dijadualkan berlepas pada 20 hingga 22 Jun ini.

(Pengarah Tabung Haji Negeri Johor, Abu Shukor Jangga)

"Jemaah haji ini kalau boleh sehari atau dua hari sebelum terbang, rehat secukupnya, kalau hari ini hendak bertolak, semalam buat kenduri, orang datang bersembang, hendak tunggu daftar masuk juga kepenatan", katanya.

Beliau berkata, setakat ini, seorang individu positif COVID-19 dan pihaknya akan menjadualkan semula penerbangan individu terlibat. Sementara itu, jemaah haji berterima kasih kepada pengurusan Tabung Haji selepas menanti selama dua tahun.  Tabung Haji dapat mengendalikan operasi dengan baik dan memudahkan pergerakan jemaah, meskipun dalam tempoh masa yang singkat.  Bagi bakal jemaah haji, Jamilah Samion, beliau sangat gembira dipilih menunaikan haji pada tahun ini. "Saya gembiralah sebab setelah tiga kali, dua kali tolak, kali ini saya dapat peluang,alhamdulillah. Dulu emak saya tiada orang jaga, kita ada anak macam-macam, anak berkahwin kita tolak. Kali ini, tiada masalah, alhamdulillah  Menurut Saliza Roslan pula, beliau telah bersedia sejak dua tahun lalu dan telah membuat rayuan sebelum terpilih menunaikan ibadah haji tahun ini. "Memang saya dah bersedia dari tahun 2020 sebabnya, Perintah Kawalan Pergerakan (PKP), kemudian pada 2021 pun sama, menunggu tetapi saya tidak berputus asa. "Saya buat rayuan. Pada tahun 2022 dibuka lagi, saya terus buat rayuan dan alhamdulillah", kata Saliza Roslan ketika bercakap kepada media.Sementara itu, Ahmad Shukri Jamadi melahirkan rasa gembira dan kesyukuran serta berterima kasih kepada pihak Tabung Haji kerana dipilih menunaikan haji tahun ini.


Bacaan Yasin Sempena Hari Keputeraan Sultan Kedah

ALOR SETAR, 17 Jun- Sultan Kedah, Sultan Sallehuddin Ibni Almarhum Sultan Badlishah berkenan berangkat ke Majlis Bacaan Yasin Sempena Hari Keputeraan baginda ke-80 di Masjid Zahir, Alor Setar, malam tadi. Turut berangkat, Sultanah Kedah, Sultanah Maliha Almarhum Tengku Ariff. Baginda turut diiringi Raja Muda Kedah, Tengku Sarafudin Badlishah Sultan Sallehuddin, Tunku Bendahara Kedah, Tan Sri Tunku Abdul Hamid Thani Almarhum Sultan Badlishah dan Tunku Laksamana Kedah, Tunku Shazuddin Ariff Sultan Sallehuddin.  Keberangkatan tiba baginda dan kerabat diraja disambut Menteri Besar, Datuk Seri Muhammad Sanusi Md Nor; Mufti Kedah, Datuk Syeikh Fadzil Awang dan kenamaan lain.

(Sultan Kedah, Sultan Sallehuddin Ibni Almarhum Sultan Badlishah)

Selesai solat maghrib yang diimamkan oleh Imam Besar Masjid Zahir, Syeikh Mohd Naim Ahmad, majlis diteruskan dengan bacaan surah yasin dan doa selamat dan tamat selepas selesai solat Isyak.


Hari Guru: JPN Pulau Pinang kumpul 16,200 puisi untuk MBOR

TASEK GELUGOR, 17 Jun- Jabatan Pendidikan Negeri (JPN) Pulau Pinang berjaya mengumpul 16,200 puisi berkaitan Hari Guru untuk direkodkan dalam ‘Malaysia Book of Records’ (MBOR) sebagai penghasilan puisi terbanyak berkaitan Hari Guru.Pengarah Pendidikan Negeri, Abdul Rashid Abdul Samad memberitahu semua puisi itu dihasilkan murid dan pelajar sekolah di seluruh negeri itu, melepasi paras yang ditetapkan Jabatan Pendidikan, iaitu 6,000 puisi. Beliau berkata demikian selepas menghadiri Majlis Apresiasi dan Penutupan Hari Guru di Tasek Gelugor.  Hadir sama, Menteri Perumahan dan Kerajaan Tempatan, Datuk Seri Reezal Merican Naina Merican merangkap Ahli Parlimen Kepala Batas.

(Pengarah Pendidikan Pulau Pinang, Abdul Rashid Abdul Samad)

Semalam, Malaysia Book of Records(MBOR) menyerahkan pengiktirafan itu kepada Jabatan Pendidikan Pulau Pinang atas inisiatif pelajar negeri ini dalam sambutan hari guru.  Sebelum ini, pelajar sekolah di negeri ini turut tersenarai dalam MBOR kerana berjaya menghasilkan kek terbanyak dalam sejarah dua tahun lepas.


Diplomasi dan kesederhanaan, hindari konflik

NEW DELHI, 17 Jun - Nasionalisme keterlaluan dan politik identiti menjejaskan kewujudan bersama secara aman dalam kalangan rakyat dan negara.Perkara itu dinyatakan Menteri Luar Malaysia Datuk Seri Saifuddin Abdullah pada persidangan di sini.Berucap pada sesi menteri "Dialog Delhi", menteri itu berkata diplomasi dan kesederhanaan diperlukan untuk menghindari konflik."Dialog ini sangat bertepatan dalam suasana hari ini dan penting kerana kita sedang membincangkan untuk menjalin persahabatan ketika identiti dan politik nasionalistik mengancam untuk mengetepikan nilai kesederhanaan dan toleransi," kata Saifuddin.Beliau menzahirkan kebimbangan terhadap peningkatan dalam ekstremisme agama dan nasionalisme keterlaluan, yang mengetepikan demokrasi dan merencatkan globalisasi.Menurut Saifuddin, ia meningkatkan cabaran keselamatan tradisional dan bukan tradisional seperti keganasan, penghijrahan paksa, dan pertikaian wilayah.Bagi perkumpulan 10 anggota negara Asia Tenggara, ASEAN, antara cabarannya adalah konflik di Myanmar.

(Saifudin sertai Mesyuarat Khas Menteri Luar ASEAN-India (SAIFMM)/FOTO BERNAMA)

Menteri Luar Malaysia pada pagi Khamis menyertai Mesyuarat Khas Menteri Luar ASEAN-India (SAIFMM), yang menandakan ulang tahun ke-30 hubungan dialog antara kedua-dua pihak.Saifuddin menyifatkan pertemuan itu sebagai "sangat berhasil", berkata ASEAN dan India sepakat untuk "mengukuhkan dan meluaskan perkongsian strategik kami".Beliau berkata kedua-dua pihak boleh memanfaatkan dua kekuatan utama mereka – penduduk dan teknologi dalam mengembangkan hubungan mereka.Kementerian Luar dalam satu kenyataan semalam memaklumkan Saifuddin bersama Menteri Luar ASEAN yang lain turut akan menghadiri Dialog Delhi ke-12. Bertemakan “Breaking Barriers, Building Bridges in Indo-Pacific”, Saifuddin akan berucap pada sesi Panel Menteri mengenai 30 Tahun Hubungan ASEAN-India di Dialog Delhi ke-12.Menteri Luar India, Subrahmanyam Jaishankar mengalu-alukan kehadiran rakan sejawatannya di Asia Tenggara dan Setiausaha Agung ASEAN Dato Lim Jock Hoi ke mesyuarat itu."Ketika ketidaktentuan global yang sedang melanda, sambil menyemak semula perjalanan selama 30 tahun yang lalu dan merencanakan laluan untuk dekad akan datang, penting untuk mengenal pasti beberapa keutamaan baharu sambil memastikan dapat merealisasikan lebih awal inisiatif yang sedang dijalankan."Peranan ASEAN hari ini mungkin lebih penting berbanding sebelum ini memandangkan cabaran geopolitik dan ketidaktentuan yang sedang dihadapi dunia," kata Jaishankar dalam ucapan pembukaannya.Mesyuarat itu dipengerusikan bersama Jaishankar dan Menteri Luar Singapura Dr Vivian Balakrishnan. - BERNAMA


Kekerapan tren RapidRail Kelana Jaya akan diseleras semula

KUALA LUMPUR, 16 Jun- Kekerapan tren RapidRail Kelana Jaya akan diselaraskan semula menjelang Ogos tahun ini. Menurut Menteri Pengangkutan Datuk Seri Dr. Wee Ka Siong, ini berikutan lebih banyak tren yang akan ditambah baik dan diperbaiki dalam tempoh tersebut. "Oleh kerana itu, bagi tempoh sekarang hingga Ogos perkara ini boleh dipulihkan selama lima minit,"Namun ada beberapa keadaan menjadi 8 minit menyebabkan isu berkaitan kelewatan berlaku berhubung perkhidmatan yang lain," katanya dalam sidang media pelancaran MRT Laluan Putrajaya fasa satu.

(Menteri Pengangkutan Datuk Seri Dr. Wee Ka Siong)

Beliau turut menyasarkan kekerapan ideal tiga minit dapat dicapai pada November ini. Beliau mengulas berhubung isu LRT Laluan Kelana Jaya yang mengalami kerosakan menyebabkan tren tidak bergerak hampir satu jam, baru-baru ini.


KPM akan tambah baik perlaksanaan KSSM sesi akedemik akan datang

PUTRAJAYA, 16 Jun- Kajian menyeluruh akan dilaksana terhadap keputusan Sijil Pelajaran Malaysia (SPM) 2021. Menurut Menteri Pendidikan Datuk Dr. Radzi, langkah itu bagi mengenal pasti kaedah, strategi serta pendekatan yang boleh dikekal mahupun ditambah baik dalam pelaksanaannya pada masa depan.Berbanding SPM tahun 2020, kohort SPM 2021 merupakan kumpulan pelajar paling terkesan dengan pandemik selain menjadi kumpulan kohort pertama Kurikulum Standard Sekolah Menengah (KSSM) dalam tempoh pandemik COVID-19.

"Apa yang paling penting adalah untuk kita menganalisa keputusan ini dengan lebih mendalam untuk mengenalpasti faktor-faktor yang menjadai pendorong kepada keputusan peperiksaan tahun ini,"Daripada keputusan yang lihat tadi, kita perlu meneliti pelan-pelan tertentu untuk diintervensikan bagi kohort akan datang bagi perlaksanaan KSSM," katanya.Datuk Dr. Radzi ditemui pada sidang media selepas sesi lawatan ke Sekolah Menengah Kebangsaan (SMK) Putrajaya Presint 18 (1), Putrajaya.


Tumpu pemulihan ekonomi serta kenaikan harga dan bekalan makanan dahulu, bukan PRU 15 - PM

KUALA LUMPUR, 16 Jun- Piliharaya Umum (PRU) ke 15 tetap akan diadakan, namun tumpuan ketika ini harus diberikan lebih terhadap pemulihan ekonomi serta isu kenaikan harga dan bekalan makanan yang dihadapi negara.Menurut Perdana Menteri, Datuk Seri Ismail Sabri Yaakob isu terbabit merupakan fenomena yang bukan setakat berlaku di negara ini, malah diperingkat global."Amerika Syarikat 9% inflasi, Eropah 8.4% inflasi, seluruh dunia alami masalah yang sama..dan Malaysia kita cuba tumpukan masalah ni supaya kita tak terkesan dengan teruk walaupun kalau nak kata tak terkesan langsung tak mungkin,"jelas Ismail.Tambahnya, soal penentuan tarikh PRU tidak pernah dibincangkan secara terbuka.Ini kerana ia hanya akan memberi kesan kepada kestabilan politik negara.

(Sebelum ini, negara mengalami masalah kekurangan minyak masak paket bersubsidi, selain kenaikan harga ayam dan telur ekoran kekurangan pengeluaran)


Masyarakat dinasihat utamakan penjagaan buah pinggang - Raja Perlis

KANGAR, 16 Jun- Raja Perlis Tuanku Syed Sirajuddin Putra Jamalullail bertitah menasihati seluruh rakyat supaya mengambil langkah pencegahan lebih awal menjaga kesihatan buah pinggang.Titah baginda, penjagaan organ berkenaan sering dipandang remeh oleh masyarakat malah apa yang lebih membimbangkan, ‘pembunuh senyap’ ini tidak menunjukkan sebarang simptom yang jelas sehinggalah ia dikesan menerusi pemeriksaan kesihatan."Buah pinggang merupakan antara organ penting dan berperanan mencuci darah dari sisa buangan serta lebihan air yang diperlukan tubuh seseorang."Di Malaysia setiap hari sekurang-kurangnya 10 orang penduduk didiagnos mengalami kerosakan buah pinggang kronik atau di peringkat lima dan memerlukan rawatan dialisis berterusan," titah baginda pada Majlis Perasmian Bangunan Wakaf Majlis Agama Islam dan Adat Istiadat Melayu Perlis (MAIPs) Pusat Perkhidmatan Dialisis Hospital Tuanku Fauziah (HTF) di sini hari ini.Turut berangkat Raja Perempuan Perlis Tuanku Tengku Fauziah Tengku Abdul Rashid, Raja Muda Perlis Tuanku Syed Faizuddin Putra Jamalullail dan Raja Puan Muda Perlis Tuanku Lailatul Shahreen Akashah Khalil.Hadir sama Menteri Besar Datuk Seri Azlan Man, Pengarah Bahagian Perkembangan Perubatan Kementerian Kesihatan Malaysia (KKM) Datuk Dr Mohd Fikri Ujang, barisan exco kerajaan negeri dan ketua-ketua jabatan.Tuanku Syed Sirajuddin berharap pusat dialisis berkenaan mampu menampung jumlah pesakit sedia ada dan memberikan keselesaan serta kemudahan terbaik."Alhamdulillah, beta difahamkan pusat ini mempunyai kapasiti 69 buah katil dan mesin dialisis untuk pesakit pada setiap waktu," titah baginda.Beta berharap pusat dialisis ini mampu menampung jumlah pesakit sedia ada dan memberikan keselesaan serta kemudahan terbaik.Sementara itu, Dr Mohd Fikri berkata pusat dialisis berkenaan yang merupakan inisiatif MAIPs dan HTF telah siap dibina pada tahun 2020 dan mula digunakan bermula 17 Ogos 2020.

(Raja Perlis Tuanku Syed Sirajuddin Putra Jamalullail)

Dalam pada itu, Tuanku Syed Sirajuddin menzahirkan ucapan tahniah kepada pengurusan MAIPs terutamanya Raja Muda Perlis selaku Yang Dipertua MAIPs dan semua pihak yang merealisasikan pusat dialisis itu.Titah baginda, sikap prihatin dan kasih sayang ditunjukkan pewakaf harus dipuji, dicontohi dan perlu disuburkan dalam kalangan masyarakat.Menurut beliau projek pembinaan pusat dialisis itu telah menelan belanja sebanyak RM6.2 juta dan mengambil masa selama dua tahun untuk disiapkan. -BERNAMA


SPM 2021: 9,696 calon cemerlang peroleh semua A

PUTRAJAYA, 16 Jun- Seramai 9,696 calon Sijil Pelajaran Malaysia (SPM) 2021 memperoleh keputusan cemerlang gred A dalam semua mata pelajaran. Ketua Pengarah Pendidikan, Datuk Nor Zamani Abdol Hamid menjelaskan, ia sekali gus mencatat peningkatan berbanding 9,411 calon bagi tahun 2020. Jelas beliau nilai Gred Purata Nasional (GPN) yang lebih kecil membuktikan pencapaian calon yang lebih baik berbanding nilai yang dicatatkan pada SPM 2020. "Sukacita saya maklumkan bahawa GPN bagi peperiksaan SPM 2021 adalah 4.86 mata, sebanyak 55.29% atau 211,334 calon lulus sekurang kurangnya semua mata pelajaran yang diduduki pada SPM 2021," kata Nor Zamani.Beliau yang menyatakannya dalam sidang media Pengumuman Keputusan Peperiksaan SPM di Putrajaya turut berpuas hati dengan keputusan tersebut. Katanya pencapaian keputusan SPM 2021 tidak wajar dibandingkan kerana calon ini merupakan kohort pertama yang mengikuti Kurikulum Standard Sekolah Menengah (KSSM). Datuk Nor Zamani berkata calon SPM 2021 yang layak menerima sijil adalah 336,630 iaitu 88.09%.Sementara itu, seramai 1,411 orang Calon Berkeperluan Khas (CBK) telah menduduki peperiksaan SPM 2021. Daripada jumlah tersebut, sebanyak 69.10% CBK layak menerima sijil SPM 2021. Secara keseluruhan, seramai 407,97 calon telah mendaftar di 3,382 buah pusat peperiksaan, menyaksikan pertambahan sebanyak 1.49% atau 5,992 calon berbanding SPM 2020 iaitu seramai 401,105 calon. Peperiksaan SPM 2021 menawarkan sebanyak 95 mata pelajaran dengan jumlah kertas peperiksaan sebanyak 180. Mata pelajaran tersebut merangkumi 27 mata pelajaran baharu dan 68 mata pelajaran sedia ada.Di samping itu, calon SPM 2021 juga menduduki Ujian Lisan Bahasa Melayu, Ujian Lisan Bahasa Inggeris yang dijajarkan dengan "Common European Framework of Reference for Languages" (CEFR) dan Ujian Amali Sains (UAS).

(Ketua Pengarah Pendidikan, Datuk Nor Zamani Abdol Hamid)


Saya akan jumpa Zuraida minggu depan - PM

KUALA LUMPUR, 16 Jun- Kedudukan Datuk Zuraida Kamaruddin dalam kabinet akan dibincangkan minggu depan.Menurut Perdana Menteri, Datuk Seri Ismail Sabri Yaakob setakat ini Ahli Parlimen Ampang itu masih lagi menjalankan tugas seperti biasa sebagai Menteri Perusahaan Perladangan dan Komoditi."Zuraida saya jumpa dia minggu depan. Semalam dia datang kabinet macam biasa..seperti saya katakan jawatan dia tidak gugur sehingga disahkan sehingga dia berhenti daripada kabinet atau diberhentikan daripada kabinet..setakat ni Zuraida kekal sebagai menteri dan bertugas seperti biasa," kata Ismail.Tambah Perdana Menteri, Presiden Parti Pribumi Bersatu Malaysia (PPBM) Tan Sri Muhyiddin Yassin telah dimaklumkan mengenai pertemuan dengan Datuk Zuraida itu.Datuk Seri Ismail berkata demikian dalam sidang media selepas merasmikan projek MRT Laluan Putrajaya Fasa Satu.

(Datuk Seri Ismail dalam sidang media selepas merasmikan projek MRT Laluan Putrajaya Fasa Satu)


KWSP tambah baik portal i-INVEST

KUALA LUMPUR, 16 Jun- Kumpulan Wang Simpanan Pekerja (KWSP) hari ini mengumumkan pelancaran ciri-ciri baharu portal web i-Invest untuk menambahbaik pengalaman ahli. Pelbagai ciri-ciri web i-Invest seperti menjalankan transaksi, penilaian kesesuaian pelabur dan maklumat lanjut mengenai dana unit amanah yang diluluskan serta institusi pengurusan dana (IPD) yang menawarkannya juga kini tersedia dalam aplikasi mudah alih i-Akaun, yang akan dikemaskini dengan ciri-ciri tambahan lain pada masa akan datang."Dalam usaha membantu ahli membuat pilihan pelaburan yang lebih termaklum, KWSP julung kalinya telah memperkenalkan Dashboard Sejarah Prestasi Pelaburan bagi membolehkan ahli menganalisis prestasi pulangan pelaburan berdasarkan tempoh pelaburan yang pelbagai."Ciri baharu ini merupakan yang pertama seumpamanya dalam industri pengurusan dana domestik dan turut dilengkapi dengan paparan pulangan pelaburan berdasarkan tiga kategori utama untuk membolehkan perbandingan dibuat pada peringkat dana, peringkat IPD, dan peringkat portfolio keseluruhan," katanya dalam satu kenyataan.KWSP juga telah memperkenalkan simulator pelaburan sebagai alat untuk membantu ahli membuat penilaian untuk mencapai objektif pelaburan berdasarkan lima parameter utama.Objektif pelaburan kini boleh disimulasikan berdasarkan pilihan amaun pelaburan awal, amaun pelaburan bulanan, tempoh pelaburan, kadar pulangan atau nilai akhir pelaburan.Portal i-Invest yang ditambah baik ini juga menyediakan paparan penanda aras Lipper untuk ahli membuat perbandingan prestasi dana-dana unit amanah dengan penanda aras dana-dana tersebut.Portal i-Invest yang dilancarkan pada Ogos 2019, menawarkan pelbagai fungsi, fleksibiliti dan kemudahan untuk ahli membuat pilihan pelaburan serta memantau pelaburan mereka pada bila-bila masa dan di mana-mana sahaja.Menerusi kemudahan ini, ahli boleh membuat perbandingan antara dana unit amanah yang ditawarkan oleh IPD dan mendapatkan paparan yang menyeluruh mengenai kesemua pegangan pelaburan mereka, maklumat tentang kos pelaburan, sejarah prestasi dana, serta maklumat berkanun berkaitan IPD.KWSP akan terus memastikan portal i-Invest ditambah baik dari semasa ke semasa untuk manfaat ahlinya, dan menjemput ahli untuk memberikan maklum balas mengenai portal i-Invest melalui pautan https://cms.kwsp.gov.my/survey/surveyfront/index?sid=54 -BERNAMA

(Portal i-Invest menawarkan pelbagai fungsi, fleksibiliti dan kemudahan untuk ahli membuat pilihan pelaburan serta memantau pelaburan mereka pada bila-bila masa dan di mana-mana sahaja)


'Berkat menabung dari kecil dapat jadi tetamu Allah'

MAKKAH, 16 Jun - Amalan dan kesedaran untuk mendaftar dari awal, selain niat untuk mengerjakan haji sekeluarga menjadi kenyataan apabila dapat mengerjakan rukun Islam kelima itu pada tahun ini.Beberapa Jemaah yang ditemui memanjatkan kesyukuran kerana niat untuk mengerjakan haji bersama-sama ahli keluarga terbalas apabila mendapat panggilan dari Tabung Haji.Rata-rata mereka mendaftar dan menabung bersama Tabung Haji dari awal, disamping tidak berputus asa membuat rayuan agar dapat beribadah bersama di kota suci Makkah dan Madinah."Selepas kelahirana anak ketiga, kami daftar bersama dan kami menabung hampir setiap bulan untuk semua, bukan sahaja untuk anak-anak namun untuk kami sebagai suami isteri," kata jemaah haji Ahmad Kami Harun kepada RTM.

Sementara itu, Rusiah Abdul Kadir berkata mereka sepatutnya menunaikan ibadah haji berlima namun dua orang lagi anaknya terpaksa menolak disebabkan masa yang tidak sesuai.Andi Nur Irdina Muhamad pula hanya dapat datang bertiga bersama ibu dan abang tanpa ayahnya kerana telah melebihi usia yang telah ditetapkan. Namun abangnya, Andi Muhamad Zulzharif bertindak sebagai ketua keluarga ketika mereka di tanah suci."Ramai yang bertanya bagaimana saya boleh menunaikan haji ketika usia muda, Alhamdulillah berkat perancangan daripada ibu ayah yang menabung dari kecil saya dapat jadi tetamu Allah. Moga menjadi satu semangat kepada sahabat-sahabat di luar untuk meneruskan dengan menabung dan mendaftar dengan Tabung Haji lebih awal agar menjadi tetamu Allah," kongsi Andi Muhamad.Manakala, faktor kewangan yang lebih pula membolehkan Jamaluddin Mohd Noor membawa keluarga bersama menunaikan haji pada tahun ini."Saya sebenarnya nak mendaftar dengan isteri pada tahun 2008, tapi kebetulan pada ketika itu saya ada kewangan lebih, maka saya daftarkan serentak untuk ketiga-tiga anak saya sekali," katanya.


Perinci jenis kesalahan hukuman mati mandatori yang akan dimansuh - Pakar Undang-Undang

KUALA LUMPUR, 16 Jun - Kerajaan perlu memperinci jenis kesalahan jenayah yang akan dimansuhkan hukuman mati mandatori.Penyandang Kursi Institusi Raja-Raja Melayu, Profesor Datuk Dr Shamrahayu Ab Aziz, berkata ini kerana butiran mengenai perkara itu belum dinyatakan dengan jelas buat masa ini. "Apa yang dinyatakan dalam sidang akhbar sebelum ini secara umum sahaja iaitu hukuman mati mandatori dihapuskan tetapi adakah semua kesalahan membabitkan hukuman mati mandatori akan diubah?"Kesalahan lain contohnya kesalahan terhadap tubuh Yang di-Pertuan Agong, Raja di negeri dan Yang Dipertua Negeri adakah hukuman mati mandatori di bawah seksyen ini juga akan dihapuskan? Kalaulah orang itu bunuh Raja, adakah orang itu dihukum penjara seumur hidup sahaja? Ini sangat berbahaya kepada negara," katanya.Beliau berkata demikian ketika menjadi panel jemputan program Ruang Bicara terbitan BERNAMA TV bertajuk 'Mansuh Hukuman Mati Mandatori: Satu Transformasi Undang-Undang' di sini, malam ini.

(Penyandang Kursi Institusi Raja-Raja Melayu, Profesor Datuk Dr Shamrahayu Ab Aziz)

Shamrahayu berkata, perincian itu juga diperlukan kerana kerajaan akan menjalankan kajian awam berhubung kewajaran pelaksanaan hukuman mati mandatori."Saya fikir jenis-jenis kesalahan yang terlibat perlu dibawa kepada pengetahuan masyarakat, jangan sorok, kena telus... kadang-kadang rakyat perlukan pendidikan berkaitan undang-undang lebih mendalam, bukan saya kata rakyat tidak tahu tetapi penjelasan lebih mendalam mengenai sesuatu isu itu perlu."Selain itu, pemansuhan hukuman mati mandatori ini bergantung kepada kehendak rakyat, kalau masyarakat masih lagi rasa hukuman mati mandatori itu perlu, saya fikir pandangan masyarakat harus diambil kira sebab ia bukan sahaja membabitkan kepentingan negara tetapi juga rakyat," katanya.Jumaat lalu, Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata kerajaan bersetuju memansuhkan hukuman mati mandatori di negara ini dengan hukuman gantian tertakluk kepada budi bicara mahkamah.Perkara itu dicapai susulan pembentangan Laporan Kajian Hukuman Gantian Terhadap Hukuman Mati Mandatori oleh beliau pada mesyuarat Jemaah Menteri pada 8 Jun lalu. – BERNAMA


Rahsia Rosli Dhoby dipentaskan dalam sambutan Hari Sarawak 22 Julai ini

SIBU, 16 Jun - Fakta peribadi tentang Rosli Dhoby, pahlawan negara yang pernah menggegarkan dunia kolonial British dengan pembunuhan gabenor negara penjajah itu pada 1949 demi kemerdekaan Sarawak akan dipersembahkan dalam sambutan Hari Sarawak di sini 22 Julai ini.Menteri Pembangunan Wanita, Kanak-Kanak dan Kesejahteraan Masyarakat Sarawak, Datuk Seri Fatimah Abdullah berkata kisah hidup dan keperibadian pejuang kemerdekaan Rosli yang tidak pernah diketahui umum akan diketengahkan dalam satu persembahan teater muzikal pada sambutan hari berkenaan. “Sambutan Hari Sarawak merupakan satu daripada acara tonggak utama kerajaan Sarawak yang diadakan setiap 22 Julai bermula 2016 dan diisytiharkan sebagai cuti umum di negeri ini dan tarikh itu perlu diingati sebagai detik penting dalam sejarah bagi menyemarakkan lagi semangat cintakan Sarawak,” katanya.

(Fakta peribadi tentang Rosli Dhoby akan dipersembahkan dalam sambutan Hari Sarawak pada 22 Julai depan)

Beliau berkata sambutan hari berkenaan telah diadakan secara hibrid dan dalam kesederhanaan bagi tempoh dua tahun lepas akibat pandemik COVID-19, namun berikutan negara berada dalam peralihan ke fasa endemik, kerajaan negeri memilih bandar Sibu untuk menjadi tuan rumah bagi sambutan secara fizikal tahun ini. “Upacara sambutan di Stadium Tertutup Sibu akan disiarkan secara langsung melalui Facebook UKAS (Unit Komunikasi Awam Sarawak) dan turut dipancarkan ke skrin besar di Dataran Tuanku Bujang Sibu untuk ditontoni orang ramai,” katanya dan menambah sambutan itu juga akan diadakan serentak dengan Pesta Kebudayaan Borneo (BCF) di bandar itu. - BERNAMA


Wanita mampu beri saingan, raih pendapatan lumayan dalam ekonomi

(Timbalan Menteri II Pembangunan Luar Bandar, Datuk Hasbi Habibollah (tengah) merasmikan Seminar Keusahawanan dan Bengkel Keusahawanan Wanita Luar Bandar Zon Sarawak pada Rabu)

LIMBANG, 16 Jun - Penglibatan wanita dalam ekonomi dan keusahawanan kini sudah meningkat sehingga mampu memberi persaingan dan meraih pendapatan yang lumayan.Ini termasuk wanita di kawasan luar bandar yang jika diberi peluang dan berbekalkan kemahiran serta penguasaan teknologi, mampu berjaya dan berdaya saing bukan hanya di peringkat tempatan bahkan di peringkat global.Timbalan Menteri II Pembangunan Luar Bandar Datuk Hasbi Habibollah berkata satu daripada 10 teras yang terangkum dalam Dasar Pembangunan Luar Bandar (DPLB) 2030 kementeriannya adalah wanita luar bandar yang progresif.“Dalam perincian teras wanita tersebut, tiga aspek yang dinyatakan adalah pemerkasaan ekonomi luar bandar, pemantapan khidmat sistem sokongan bagi wanita luar bandar dan pemerkasaan kepimpinan wanita luar bandar,” katanya semasa merasmikan Seminar Keusahawanan Wanita Luar Bandar dan Bengkel Wanita Luar Bandar: How To Make Your 1st Million Zon Sarawak di sini pada Rabu.Untuk menjadi usahawan yang berjaya katanya, ilmu dan kemahiran berkaitan perniagaan perlu sentiasa ditingkatkan agar perniagaan yang diusahakan dapat kekal relevan dan bertambah maju.

(Bengkel Keusahawanan Wanita Luar Bandar 'How To Make Your 1st Milion' yang dihadiri seramai 40 orang peserta di Limbang, Sarawak/FOTO FB Institut Kemajuan Desa-INFRA)

Selain itu menurut beliau, strategi pemasaran juga telah berubah mengikut peredaran zaman iaitu pada hari ini pelbagai kaedah promosi yang cepat dan mudah melalui media sosial seperti Facebook, Instagram dan TikTok dapat digunakan selain urus niaga dalam talian yang membolehkan transaksi perniagaan dapat dijalankan bila-bila masa dan di mana-mana sahaja.Hasbi berkata KPLB telah merangka strategi untuk meningkatkan peluang penglibatan wanita dalam sektor ekonomi dan keusahawanan, mengoptimumkan kapasiti dan kadar guna tenaga wanita serta meningkatkan pemilikan aset produktif, kadar pelaburan dan tabungan wanita.Strategi itu merangkumi program latihan, seminar, bengkel dan kursus yang dianjurkan oleh Institut Kemajuan Desa (INFRA) mahupun agensi-agensi di bawah KPLB yang dapat memberi manfaat kepada golongan wanita yang terlibat.Beliau turut berharap seminar dan bengkel selama dua hari yang dianjurkan oleh INFRA itu dapat memberi peluang kepada peniaga dan usahawan wanita di Limbang bangkit kembali selepas terjejas ekoran pandemiK COVID-19 dan menyokong ekonomi keluarga mereka sehingga dapat menikmati tahap kehidupan yang lebih baik.Seminar Keusahawanan Wanita Luar Bandar Zon Sarawak itu disertai 120 usahawan wanita manakala Bengkel Keusahawanan Wanita Luar Bandar: How To Make Your 1st Million Zon Sarawak pula disertai 40 usahawan. - BERNAMA


Fasa 1 MRT Laluan Putrajaya akan dibuka esok

SUNGAI BULOH, 15 Jun- Fasa 1 MRT Laluan Putrajaya akan dibuka kepada pengguna mulai 3 petang esok.Ia memiliki 12 stesen termasuk tiga stesen pertukaran ke perkhidmatan KTM.Perjalanan dari stesen Kwasa Damansara hingga stesen Kampung Batu sejauh 17.5 kilometer, hanya mengambil masa 24 minit.Ketua Pegawai Operasi Laluan MRT Rapid Rail, Mohd Ramli Shafie memaklumkan,untuk fasa satu, 20 set tren empat gerabak disediakan.Setiap satunya, mampu memuatkan seribu 200 penumpang.

(Ketua Pegawai Operasi Laluan MRT Rapid Rail, Mohd Ramli Shafie)

"Untuk pengoperasian sistem MRT ini, pasukan kami terdiri lebih kurang daripada 600 orang telah dilatih sejak tahun lalu dan kini telah bersedia sepenuhnya dari segi mental dan fizikal untuk mengoperasikan laluan Putrajaya Fasa 1," katanya kepada pemberita.Pembukaan Fasa Satu MRT Laluan Putrajaya bakal dirasmikan esok oleh Perdana Menteri.Serentak itu, 13 laluan baharu bas pengantara juga akan beroperasi.Manakala, tujuh daripada 12 stesen MRT laluan itu turut menyediakan kemudahan tempat letak kenderaan.


Kerajaan pertimbang beri imbuhan kepada skuad Harimau Malaya

KUALA LUMPUR, 15 Jun- Kerajaan mempertimbang untuk memberi imbuhan kepada skuad Harimau Malaya atas kejayaan layak ke Piala Asia 2023.Ini kerana kemenangan terbabit merupakan sesuatu yang istimewa memandangkan kali terakhir Malaysia layak ke kejohanan itu adalah pada tahun 1980."Insya-Allah saya akan bincangkan perkara itu dengan Menteri Belia dan Sukan, Datuk Seri Ahmad Faizal Azumu serta akan turut berbincang bersama FAM,"Ia mengenai keraian atau apa-apa sumbangan yang akan diberikan, kita akan berbincang mengenainya," katanya kepada pemberita selepas hadir dalam persidangan Parlimen Belia di Bangi.Ismail Sabri berharap skuad Harimau Malaya mampu mencatat keputusan terbaik dalam aksi Piala Asia 2023.

(Perdana Menteri, Datuk Seri Ismail Sabri Yaakob ketika menghadiri perlawanan Malaysia-Bangladesh di Stadium Nasional, Bukit Jalil/ Foto FAM)

"Ini cuma ujian pertama yang kita lepasi, ujian lebih besar adalah pada Piala Asia nanti untuk dapatkan tempat (keputusan) terbaik dalam pertandingan."Diharapkan semangat juang ini dapat diteruskan untuk mengembalikan nama Malaysia di peringkat antarabangsa terutama sekali di peringkat Asia," katanya.Skuad Harimau Malaya layak ke Piala Asia selepas berjaya menundukkan Bangladesh 4-1 semalam.


Pembinaan empangan hidroelektrik Nenggiri akan diteruskan

PUTRAJAYA, 14 Jun- Pembinaan empangan hidroelektrik Nenggiri di Gua Musang, Kelantan yang dilaksana berdasarkan beberapa kajian, akan diteruskan.Ia berteraskan tiga matlamat utama iaitu sebagai penjanaan elektrik, tebatan banjir serta sumber air bersih selain bagi tujuan ekopelancongan.

(Menteri Tenaga dan Sumber Asli, Datuk Seri Takiyuddin Hassan)

Perkara tersebut dinyatakan Menteri Tenaga dan Sumber Asli, Datuk Seri Takiyuddin Hassan.

Kajian Penilaian Kesan Alam Sekitar, Penilaian Impak Warisan dan Penilaian Impak Sosial telah dijalankan.

Malah Suruhanjaya Hak Asasi Manusia turut dilibatkan sebagai 'orang tengah' antara masyarakat Orang Asli di kawasan terlibat dengan kerajaan dan TNB.

"Orang Asli di perkampungan yang terlibat di hidro negeri ini, beberapa kampung. Masyarakat orang Asli di tiga perkampungan juga telah diberikan penempatan dengan pembiayaan daripada kerajaan dan Tenaga Nasional Berhad (TNB).“Bukan sahaja diberi rumah, malah kebun dan segala kemudahan sosial juga disediakan. Semua telah diperuntukkan”, katanya dalam sidang media di sini hari ini.Pembinaannya turut mendapat sokongan lebih 80 peratus responden berdasarkan kajian, dan ketika ini tiada sebab untuk kerajaan menghentikan pembinaannya.


KPDNHEP Kedah rampas 49 ribu kilogram baja sebatian

ALOR SETAR, 14 Jun- Baja sebatian seberat 49 ribu kilogram dirampas dalam dua serbuan Kementerian Perdagangan Dalam Negeri dan Hal Ehwal Pengguna (KPDNHEP) ke atas dua gudang penyimpanan baja di Alor Setar.Pengarah KPDNHEP Kedah, Affendi Rajini Kanth berkata, dalam serbuan pertama semalam, pemeriksaan dibuat ke atas sebuah gudang yang disyaki menyimpan baja bersubsidi.Gudang tersebut mempunyai lesen borong untuk menyimpan baja dengan had simpanan sebanyak 500 metrik tan baja.

(Pengarah KPDNHEP Kedah, Affendi Rajini Kanth)

Namun satu tindakan kes diambil kerana premis didapati tidak menyelenggara buku stok yang merupakan kesalahan di bawah Akta Kawalan Bekalan 1961. Manakala, serbuan ke atas gudang kedua di Simpang Empat, Alor Setar mendapati kira-kira 49 kilogram baja bersubsidi berada dalam gudang tersebut.  Hasil pemeriksaan lanjut mendapati baja berkenaan disimpan di tempat yang tidak dilesenkan.Turut disita, sebuah lori, dua unit Forklift, alat penimbang dan mesin jahit tangan.


Isu bekalan makanan: NAFAS, ANGKASA bakal terlibat seluruh ekosistem industri ayam

(Ismail Sabri mengadakan pertemuan dengan Ahli Jemaah Pengarah NAFAS dan Anggota Lembaga Angkasa bagi membincangkan langkah-langkah menjamin sekuriti makanan negara)

KUALA LUMPUR, 14 Jun- Pertubuhan Peladang Kebangsaan (NAFAS) dan Angkatan Koperasi Kebangsaan Malaysia Berhad (ANGKASA), diyakini berupaya membantu kerajaan dalam menangani masalah kenaikan harga ayam, menurut Perdana Menteri Datuk Seri Ismail Sabri Yaakob.Malah, menurut Ismail Sabri, inisiatif NAFAS dan ANGKASA untuk terlibat secara signifikan dalam industri ternakan ayam, selaras saranan Majlis Tindakan Ekonomi, sekali gus memperkukuh kerjasama awam dan swasta.“NAFAS dan Angkasa akan terlibat dalam ekosistem industri ayam bermula daripada anak ayam, makanan ternakan, vaksin, reban, pusat pemprosesan, bilik sejuk beku, logistik, pusat pengedaran dan pemasaran sehingga bekalan sampai kepada pengguna.“NAFAS menyasarkan untuk menguasai 20 peratus pasaran dengan pengeluaran sebanyak 144 juta ekor setahun, manakala Angkasa sebanyak 30 juta ekor setahun,” katanya dalam satu kenyataan.Kenyataan itu dikeluarkan selepas Ismail Sabri mengadakan pertemuan dengan Ahli Jemaah Pengarah NAFAS dan Anggota Lembaga Angkasa bagi membincangkan langkah-langkah menjamin sekuriti makanan negara.

(NAFAS dan Angkasa akan terlibat dalam ekosistem industri ayam bermula daripada anak ayam, makanan ternakan, vaksin, reban, pusat pemprosesan, bilik sejuk beku, logistik, pusat pengedaran dan pemasaran sehingga bekalan sampai kepada pengguna/FOTO HIASAN)

Sementara itu, Ismail Sabri berkata, kedua-dua agensi juga lebih proaktif dalam industri penanaman jagung bijirin, bagi mengurangkan kebergantungan import makanan ternakan tersebut.Katanya, bagi tujuan berkenaan, NAFAS telah mengenalpasti kawasan seluas 12,140 hektar di Kelantan dan Terengganu yang sebelum ini ditanam dengan tanaman tembakau untuk tanaman jagung bijirin.Manakala ANGKASA mengenalpasti kawasan tanah seluas 4,000 hektar di seluruh negara dengan kerjasama Kementerian Pertanian dan Industri Makanan. Setiap hektar mampu mengeluarkan 5 tan jagung bijirin dan menampung 20 peratus keperluan import bijian itu dalam tempoh lima tahun ini.“Usaha NAFAS dan Angkasa yang berskala besar ini diyakini dapat mengurangkan kebergantungan negara terhadap jagung bijirin bagi kegunaan makanan ayam. Ini kerana NAFAS mempunyai seramai satu juta ahli, manakala tujuh juta ahli bernaung di bawah Angkasa melalui 14,835 koperasi."Malah Angkasa juga diminta menerajui sektor koperasi dalam menangani kenaikan kos sara hidup.“Kerajaan menyambut baik inisiatif NAFAS dan Angkasa untuk terlibat secara signifikan dalam industri ternakan ayam. Ia selaras dengan saranan Majlis Tindakan Ekonomi (EAC) yang mahu kerjasama awam dan swasta diperkukuh bagi meningkatkan hasil pertanian khususnya industri ternakan ayam,” katanya. NAFAS dan ANGKASA akan terlibat dalam keseluruhan ekosistem industri ayam sehingga bekalan sampai kepada pengguna.


Projek Lebuh Raya Kota Bharu-Kuala Krai dari Ketereh ke Kok Lanas dikenal pasti alami kelewatan

KOTA BHARU, 14 Jun- Projek Lebuh Raya Kota Bharu-Kuala Krai (KB-KK) Pakej 2B dari Ketereh ke Kok Lanas sepanjang 6.2 kilometer dikenal pasti mengalami kelewatan lebih 100 hari daripada jadual yang ditetapkan.Menteri di Jabatan Perdana Menteri (Ekonomi) Datuk Seri Mustapa Mohamed berkata turut mengalami kelewatan ialah pembesaran dan naik taraf Lapangan Terbang Sultan Ismail Petra (LTSIP), Pengkalan Chepa. Pembinaan Lebuhraya (KB-KK) bagi pakej berkenaan sepatutnya siap bulan lepas, manakala kelewatan berlaku terhadap pembinaan terminal baharu di LTSIP, Pengkalan Chepa.

(Menteri di Jabatan Perdana Menteri (Ekonomi) Datuk Seri Mustapa Mohamed)

"Masalah kenaikan harga bahan binaan di mana ada kontraktor yang sudah berjumpa dengan JKR menyatakan mereka tidak mampu lagi untuk menyiapkan projek."Untuk projek yang kedua, masalah utama ialah masalah kerja, masalah tenaga kerja. Yang ketiga adalah prestasi kontraktor yang tidak memuaskan, ini adalah tiga sebab utama.Pihak terlibat termasuk JKR Kelantan telah diminta mengambil langkah proaktif untuk mencari jalan penyelesaian bagi memastikan pelaksanaan kedua–dua projek dapat diteruskan dalam tempoh terdekat.Beliau berkata demikian selepas Sesi Taklimat dan Mesyuarat Pengurusan Projek Pembangunan Kelantan di Kota Darulnaim, Kota Bharu.Turut hadir, Timbalan Setiausaha Kerajaan Negeri Kelantan (Pembangunan), Datuk Dr Tengku Mohamed Faziharudean Tengku Feissal dan Pengarah JKR kelantan, Ir Mohd Suhaili Ismail.Mengulas lanjut, beliau memaklumkan sehingga Mei 2022, Kelantan telah membelanjakan hampir RM665 juta atau 27.8 peratus peruntukan pembangunan yang disediakan untuk melaksanakan hampir 400 projek di negeri itu.


Pegawai bank sahkan lebih RM45 juta dipindahkan ke akaun peribadi Najib

KUALA LUMPUR, 13 Jun - Mahkamah Tinggi di sini hari ini diberitahu bahawa sejumlah RM45.8 juta telah dipindahkan ke dalam akaun peribadi AmBank Datuk Seri Najib Tun Razak melalui Vista Equity International Partners Ltd (Barbados) antara Oktober dan Disember 2014.Naib presiden Jabatan Operasi Perbendaharaan di Ambank (M) Berhad, Salmah Daman Huri, 50, ketika membacakan kenyataan saksinya berkata bahawa dana itu, berjumlah GBP8,706,021.92 juta (RM45,837,485.70 - kadar penukaran semasa) dipindahkan ke akaun bekas perdana menteri itu yang berakhir dengan nombor 880 dalam lima transaksi.

Vista Equity ialah ‘shell company’ yang dimiliki dan dikawal oleh Eric Tan, rakan amanah ahli perniagaan buruan Low Taek Jho atau Jho Low.“Sejumlah RM30,032,250 telah dipindahkan pada 23 Okt 2014; RM3,624,473.70 dan RM 11,567.57 masing-masing dipindahkan pada 24 dan 26 Nov.“Dua transaksi lain RM5,360,065 dan RM6,809,129.43 berlaku pada 10 dan 18 Dis,” kata saksi pendakwaan ke-23 itu semasa perbicaraan bekas perdana menteri berhubung penyelewengan dana RM2.3 bilion daripada 1Malaysia Development Berhad (1MDB).Salmah mengesahkan lima dokumen, yang kesemuanya menunjukkan pemindahan daripada Vista Equity melalui Amicorp Bank dan Trust Ltd, Barbados melalui Standard Chartered Bank, London sebelum ia sampai ke akaun "AmPrivate Banking-1MY" sama, yang berakhir dengan 880.Pada hari pertama perbicaraan, pihak pendakwaan berkata ia akan menunjukkan bahawa dana 1MDB telah dipindahkan dalam pelbagai transaksi ke akaun Najib, iaitu AS$20 juta bersamaan RM60,629,839.43 atau lebih RM60 juta daripada fasa pertama, AS$30 juta bersamaan dengan RM90,899,927.28 atau lebih RM90 juta (fasa kedua), AS$681 juta bersamaan RM2,081,476,926 atau lebih RM2 bilion (fasa ketiga), dan urus niaga dalam pound British yang bersamaan dengan RM4,093,500 dan RM45,837,485.70 daripada jumlah gabungan RM49,930,985.70 juta atau lebih RM49 juta (fasa keempat).Semasa pemeriksaan balas oleh peguam Najib Wan Aizuddin Wan Mohammed, Salmah mengakui bahawa Bank Negara atau AmBank tidak menunjukkan apa-apa tanda amaran (red flag) semasa semua urus niaga itu berlangsung.Beliau seterusnya berkata beliau tidak sedar bahawa akaun yang berakhir dengan "880" itu adalah milik Najib pada masa itu, dan beliau hanya mengetahuinya semasa siasatan oleh pihak berkuasa.Saksi itu juga memberi keterangan bahawa dia tidak dapat mengesahkan bahawa urus niaga pertukaran asing itu datang daripada Najib kerana jabatannya berurusan dengan pengurus perhubungan pemegang akaun berhubung urus niaga ini.Sementara itu semasa pemeriksaan semula oleh timbalan pendakwa raya kanan (DPP) Datuk Seri Gopal Sri Ram, saksi itu berkata biasanya bank akan menghantar penyata kepada pelanggan pada hujung bulan untuk memaklumkan pelanggan mengenai jumlah baki dalam akaun mereka.Kepada soalan lain oleh DPP Najwa Bistamam, saksi itu berkata Najib tidak pernah membangkitkan sebarang laporan terhadap transaksi berkenaan kepada bank.Najib, 68, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.Perbicaraan di hadapan Hakim Datuk Collin Lawrence Sequerah bersambung. - BERNAMA


Sekuriti makanan: Kerajaan perkenal harga siling bergerak -PM

KUALA LUMNPUR, 13 Jun- Kerajaan akan memperkenalkan harga siling bergerak yang berubah mengikut faktor harga input sebagai sebahagian daripada usaha menjamin ekosistem sekuriti makanan yang lebih inklusif dan menyeluruh dapat diwujudkan.Perdana Menteri, Datuk Seri Ismail Sabri Yaakob berkata, pengenalan harga siling bergerak itu juga seiring perancangan bantuan terus secara bersasar kepada golongan memerlukan seperti diumumkan sebelum ini.Beliau berkata, ekosistem agromakanan juga bakal diperluas dengan rantaian bekalan diterajui Syarikat Pelaburan Kerajaan (GLC), Syarikat Pelaburan Berkaitan Kerajaan (GLIC) dan agensi kerajaan. "Koordinasi ini bagi memastikan kualiti, kuantiti dan pengeluaran hasil ke tahap optimum selain bekalan terjamin."Sebagai contoh bekalan dan harga ayam dapat dikawal sekiranya agensi kerajaan yang berkenaan terlibat dalam ekosistem industri penternakan bermula daripada membekal anak ayam, dedak, pengangkutan, pemasaran dan sebagainya," katanya dalam satu kenyataan.

Ismail Sabri berkata kerjasama antara Kerajaan Persekutuan dan Kerajaan Negeri turut akan dipertingkatkan dalam usaha meningkatkan keluasan tanah bagi kegunaan pertanian. "Perkara ini akan dibincangkan dengan lebih lanjut dalam mesyuarat dengan Menteri Besar dan Ketua Menteri dalam masa terdekat," katanya lagi.Selain sekuriti makanan, katanya Mesyuarat Majlis Tindakan Ekonomi (EAC) yang dipengerusikannya turut menggariskan usaha memodenkan peraturan berkaitan perniagaan bagi melonjak produktiviti dan daya saing negara melalui Pasukan Petugas Khas Pemudahcara Perniagaan (Pemudah).

Ismail Sabri berkata, mesyuarat  telah membuat keputusan untuk meningkatkan kerjasama awam dan swasta yang memberi fokus terhadap usaha modenisasi serta dan menggalakkan pertanian pintar bagi meningkatkan hasil pertanian.

"Inisiatif ini akan disokong melalui usaha menyatukan tanah ladang, tanah terbiar dan tanah wakaf," katanya.

Katanya, hasil pertanian akan dipastikan mempunyai pasaran seperti menggalakkan ladang kontrak di mana peladang dan petani tidak mempunyai masalah untuk memadankan pengeluaran hasil pertanian dengan permintaan pasaran.

(Mesyuarat Majlis Tindakan Ekonomi (EAC) dipengerusikan Perdana Menteri)

"Selain itu mesyuarat juga telah bersetuju untuk memperkukuhkan pelaksanaan MyMudah di semua kementerian, agensi Persekutuan, negeri, pihak berkuasa tempatan (PBT) serta persatuan perniagaan," katanya.

Dalam pada itu, Ismail Sabri berkata, mesyuarat juga bersetuju merancakkan lagi program uji kaji peraturan yang dikelola oleh Unit-Unit MyMudah dengan sasaran penyelesaian isu dalam tempoh 60 hari berbanding enam hingga 12 bulan sebelum iniDalam kenyataan sama, bagi menangani isu kekurangan kerja mahir dalam sektor elektrik dan elektronik (E&E), beliau berkata kerajaan telah bersetuju untuk melaksanakan “Program Train & Place untuk Jurutera & Juruteknik” kepada 1,000 jurutera dan 1,000 juruteknik.Selain itu, Perdana Menteri memaklumkan kerajaan juga telah bersetuju untuk memperbaiki dan mempercepat mekanisme pengambilan ekspatriat dan pekerja asing.Kementerian Perdagangan Antarabangsa dan Industri, Lembaga Pembangunan Pelaburan Malaysia dan Kementerian Sumber Manusia pula akan membuat penyelarasan bersama Persatuan Industri Semikonduktor Malaysia bagi menangani isu kekurangan tenaga kerja dengan segera.

Jelas beliau, kerajaan komited terhadap kajian yang berdaya maju dan berpotensi untuk dimanfaatkan secara strategik bagi mendepani cabaran global bagi menjamin ekosistem sekuriti makanan lebih inklusif dan menyeluruh demi kesejahteraan Keluarga Malaysia.


Laporan lengkap kes Pulau Batu Puteh, Muhammad Adib, Buku Tommy Thomas, siap Ogos

(Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar (tengah), pada sidang media di Putrajaya)

PUTRAJAYA, 13 Jun- Laporan penuh mengenai siasatan dan kajian terhadap kes Pulau Batu Puteh, kematian anggota bomba Allahyarham Muhammad Adib Mohd Kassim dan dakwaan dalam buku My Story: Justice in the Wilderness tulisan bekas Peguam Negara Tan Sri Tommy Thomas dijangka siap Ogos depan.Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata pasukan dan jawatankuasa terlibat telah meminta pelanjutan bagi memperhalusi setiap laporan dan kajian."Sebelum ini jawatankuasa berkenaan sudah diberi masa 6 bulan sejak ditubuhkan penghujung Disember tahun lepas, tetapi memohon pelanjutan sekurang-kurangya sebulan lagi bagi proses penterjemahan khususnya berkaitan istilah perundangan berikutan ada laporan ditulis dalam bahasa Inggeris."Ada juga laporan memerlukan sedikit masa kerana pihak jawatankuasa siasatan berdepan beberapa masalah antaranya perolehan dokumen dan saksi," katanya dalam sidang media di sini hari ini.Bernama melaporkan, sebelum ini, Wan Junaidi berkata laporan akhir siasatan kes kematian Muhammad Adib dan dakwaan dalam buku bekas peguam negara Tommy Thomas akan dibentang kepada Kabinet pada Jun.Muhammad Adib mengalami kecederaan parah semasa kekecohan di Kuil Sri Maha Mariamman di USJ 25, Subang Jaya pada 27 Nov 2018 dan meninggal dunia akibat kecederaan ketika menerima rawatan di Institut Jantung Negara pada 17 Disember 2018.

(Laporan penuh mengenai siasatan dan kajian terhadap kes Pulau Batu Puteh, siap Ogos/FOTO BERNAMA)

Kabinet pada 29 Oktober tahun lalu bersetuju menubuhkan sebuah pasukan petugas khas bagi menyemak semula tindakan dan isu perundangan berkenaan kes Pulau Batu Puteh, Batuan Tengah dan Tubir Selatan pada 29 Oktober yang dipengerusikan bekas Peguam Negara Tan Sri Mohamed Apandi Ali.Pasukan itu telah mengemukakan dan membentangkan laporan interim pada penghujung April lepas.Pasukan khas turut ditubuhkan bagi memberi fokus kepada pencarian fakta terhadap dakwaan dalam buku tulisan Tommy Thomas yang dipengerusikan bekas Peguam Besar Negeri Sarawak dan Penasihat Undang-Undang Kerajaan Sarawak Datuk Seri Fong Joo Chung.


Kejayaan Janusha buktikan anak Malaysia hebat di pentas dunia - PM

KUALA LUMPUR, 13 Jun - Kejayaan Pegawai Kadet Kanan (PKK) Tentera Laut Diraja Malaysia (TLDM) B. Janusha yang menjadi pegawai wanita pertama negara menamatkan pengajian dan latihan ketenteraan di Akademi Tentera Laut Amerika Syarikat (USNA) membuktikan anak Malaysia hebat di pentas dunia.Perdana Menteri Datuk Seri Ismail Sabri Yaakob berkata ia juga menyerlahkan kewibawaan golongan wanita muda Malaysia untuk bersaing dalam dunia ketenteraan.“Semoga kejayaan ini menjadi suntikan semangat kepada warga TLDM untuk terus berusaha mencapai kejayaan di masa hadapan.“Syabas dan tahniah PKK Janusha!” katanya dalam catatan di laman Facebooknya hari ini.

(Janusha menamatkan pengajian dan latihan ketenteraannya di Akademi Tentera Laut Amerika Syarikat (USNA)/ FOTO FB Dinesh Selvarajoo)

Janusha, 23, yang merupakan anak kelahiran Kuala Lipis, Pahang mencipta sejarah apabila menjadi wanita Malaysia pertama diterima masuk ke USNA dalam sejarah kemasukan pelajar negara ini ke akademi tentera berprestij Amerika Syarikat (AS) itu sejak 1971.Beliau mula menjalani pengajian dan latihan ketenteraan di USNA pada 2018 selama empat tahun bersama 1,085 pelatih dari  AS dan 14 pelatih dari luar negara itu.Majlis Tamat Pengajian disempurnakan oleh Presiden Amerika Syarikat Joe Biden.


Hukuman mati masih wujud, pemansuhan hanya libatkan hukuman mati mandatori

PUTRAJAYA, 13 Jun- Hukuman mati masih wujud dalam perundangan Malaysia walaupun kerajaan bersetuju memansuhkan hukuman mati mandatori pada 8 Jun lepas.Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar berkata, kerajaan bersetuju memansuhkan hukuman mati mandatori dan digantikan dengan hukuman gantian yang tertakluk kepada budi bicara mahkamah."Sekarang secara prinsipnya kerajaan bersetuju pada 8 Jun bila Jemaah Menteri bersetuju, maknanya prinsipnya kerajaan tidak akan melaksanakan hukuman mati mandatori tetapi di mahkamah sana masih.Keputusan kerajaan hanya melibatkan pemansuhan hukuman mati mandatori sahaja melibatkan 11 kesalahan, iaitu Sembilan kesalahan di bawah Kanun Keseksaan dan dua kesalahan Akta Senjata Api (Penalti lebih berat) 1971," katanya dalam sidang media di sini.

(Datuk Seri Dr Wan Junaidi Tuanku Jaafar ketika sidang media di Putrajaya)

Beliau menjelaskan hukuman mati mandatori merujuk kepada peruntukan-peruntukan kesalahan jenayah iaitu tertuduh yang didapati bersalah dan dijatuhkan hukuman mati tanpa sebarang pengecualian."Ini kerana hakim tidak mempunyai pilihan selain menjatuhkan hukuman mati kepada tertuduh apabila disabit dengan kesalahan contohnya di bawah Seksyen 302 Kanun Keseksaan," katanya lagi.Tambah beliau, bacaan pertama berkaitan pindaan akta pemansuhan hukuman mati mandatori akan dibentangkan di parlimen pada Oktober depan.Tinjauan umum berhubung pindaan itu akan dilakukan Bahagian Hal Ehwal Undang-Undang bagi mendapatkan pandangan rakyat berkaitan pindaan akta tersebut.Jelasnya lagi, moratorium ke atas pelaksanaan hukuman mati mandatori sejak 2018 akan kekal sehingga pindaan akta itu dimuktamadkan.

Sementara itu, Wan Junaidi turut memaklumkan, satu tribunal diwujudkan bagi mengkaji hukuman terhadap banduan akhir selepas pindaan pemansuhan hukuman mati mandatori diselesaikan kelak.Bahagian Hal Ehwal Undang-Undang (BHEUU) dan Jabatan Peguam Negara (AGC) bakal mengkaji serta meneliti kebolehlaksanaan syor-syor yang dikemukakan untuk banduan berkenaan.

Setakat ini terdapat seribu 342 banduan telah dijatuhkan hukuman mati.Sebelum ini, pelaksanaan hukuman mati banduan akhir ditangguhkan berikutan pengumuman moratorium sejak 2018 yang mahu mengkaji hukuman mati sebagai langkah reformasi perundangan negara.


Harga tambang baharu feri labuan bermula 15 Jun

LABUAN, 13 Jun - Harga baharu tambang bot feri penumpang dari Labuan ke tanah besar Sabah akan mula dilaksanakan bemula 15 Jun kata Ketua Pengawai Eksekutif Labuan Holdings Sdn Bhd Mohammad Ridzuan Ibrahim selaku Pengurusan Terminal Feri Antarabangsa Labuan.Beliau berkata selain daripada semakan semula harga harga tambang dari Labuan ke Menumbok yang telah lama tidak dilakukan, ia juga dilaksanakan bagi menyeragamkan harga tambang RM15 bagi perjalanan dari Menumbok, Sabah ke Labuan.“Kita akan mula laksanakan tambang bot feri daripada RM13 ke RM15 bermula 15 Jun,” katanya kepada Bernama hari ini.Ridzuan berkata kadar tambang itu sepatutnya dinaikkan pada 2017, namun telah ditangguhkan.“Kenaikan tambang itu telah diluluskan Jabatan Pelabuhan dan Dermaga Sabah pada 2017, namun tidak dilaksanakan dan ia sebenarnya bukanlah semata-mata kenaikan, tetapi ia lebih kepada penyeragaman,” katanya.

“Kami tidak pernah mengenakan bayaran penggunaan terminal dan surcaj kepada pengembara, walaupun syarikat pengurusan melakukan kerja-kerja pendaftaran penumpang,” katanya.Namun demikian Ridzuan berkata pengguna pada masa ini hanya perlu membayar 50 peratus daripada harga sebenar kerana adanya subsidi yang diberikan kerajaan bagi perjalanan dua terminal feri Labuan ke Menumbok. - BERNAMA


Projek Hidroelektrik Nenggiri: Beri manfaat besar kepada rakyat, pembangunan negeri

GUA MUSANG, 12 Jun- Projek Hidroelektrik Nenggiri yang menelan kos RM5 bilion bakal memberi manfaat besar kepada rakyat dan pembangunan negeri Kelantan.  Menteri Tenaga dan Sumber Asli, Datuk Seri Takiyuddin Hassan berkata projek hidroelektrik itu bakal menyalurkan 300 megawatt yang akan meningkatkan kepasiti penjanaan Tenaga Boleh Baharu (TBB) di Semenanjung Malaysia."Projek Hidroelektrik Nenggiri secara tidak langsung mengurangkan kebergantungan terhadap arang batu sebagai sumber penjanaan elektrik dengan menetapkan sasaran 40 peratus kapasiti TBB dalam pembekalan elektrik negara menjelang tahun 2035," katanya.Projek mampu menjana tenaga serta-merta bagi memastikan kestabilan dan daya harap bekalan elektrik kepada Grid Nasional sekiranya berlaku gangguan.  Bagi masyarakat Orang Asli, Zainal Chalil berharap projek berkenaan dapat disiapkan mengikut jadual dan pembinaan penempatan baharu kepada mereka dapat dilakukan secepat mungkin. "Harapan saya , pertama saya rasa gembira kerana projek yang ditunggu sekian lama hari ini berjaya termeterai. Selepas ini projek ini akan dilaksanakan ikut jadual dan saya percaya dan yakin penduduk Pos Tohoi dan Pos Pulat akan menerima arus pembangunan dan lebih maju lagi. Justeru itu projek ini akan beri impak yang sangat baik kepada penduk kampung kerana turut menyediakan peluang pekerjaan kepada penduduk kampung terutamanya anak muda," katanya.

Dia ditemui pada Majlis Pecah Tanah Projek Hidroelektrik Nenggiri, di Kampung Star, Gua Musang.  Majlis disempurnakan Menteri Besar, Datuk Ahmad Yakob. Projek Hidroelektrik Nenggiri dijangka beroperasi pada pertengahan 2027.

(Menteri Besar Kelantan, Datuk Ahmad Yakob pada Majlis Pecah Tanah Projek Hidroelektrik Nenggiri, di Kampung Star, Gua Musang)


Tiada krisis bekalan telur ayam - KPDNHEP P.Pinang

GEORGE TOWN, 12 Jun - Kementerian Perdagangan Dalam Negeri dan Hal Ehwal Pengguna (KPDNHEP) hari ini menafikan Pulau Pinang sedang menghadapi krisis bekalan telur ayam sebagaimana yang dilaporkan sebuah media baru-baru ini.Timbalan Pengarah KPDNHEP Negeri A.Mogan berkata berdasarkan tinjaun dan maklumat yang diperoleh daripada penternak dan pemborong kebanyakkan mereka memberitahu bahawa stok atau bekalan telur ayam Pulau Pinang adalah stabil."Sepanjang tempoh 1 Januari hingga hari ini, pihak KPDNHEP Pulau Pinang tidak ada menerima aduan daripada mana-mana peniaga dan pengguna berkenaan isu kekurangan bekalan telur ayam di pasaran untuk negeri ini."Namun tidak dapat dinafikan berikutan cuti sekolah kemungkinan permintaan terhadap telur ayam agak tinggi dan pihak kami akan sentiasa memantau harga telur bagi memastikan tidak berlaku pengambilan untung yang tidak munasabah oleh mana-mana pihak dibawah Akta Kawalan Harga dan Anti Pencatutan 2011," katanya dalam kenyataan hari ini.

Mogan yang juga Ketua Pegawai Penguatkuasa KPDNHEP Pulau Pinang seterusnya mengalu-alukan aduan dari pihak pengguna sekiranya menghadapi masalah berkaitan bekalan, mahupun harga telur.Beliau berkata demikian ketika mengulas mengenai laporan sebuah akhbar berhubung krisis bekalan telur di negeri ini dijangka berlarutan hingga Ogos depan ekoran tindakan penternak menjual ayam hidup atau ayam telur yang mendapat permintaan tinggi di peringkat pengilang atau pembekal.- BERNAMA


PDRM cadang pinda akta berkaitan dadah selaras perkembangan semasa - Ayob Khan

MELAKA, 12 Jun - Polis Diraja Malaysia (PDRM) mencadangkan kepada kerajaan supaya meminda atau menggubal beberapa akta berkaitan hukuman dadah selaras dengan perkembangan semasa salah guna bahan terlarang itu di negara ini.Pengarah Jabatan Siasatan Jenayah Narkotik (JSJN) Bukit Aman Datuk Ayob Khan Mydin Pitchay berkata sebagai contoh, jenis dadah yang kini banyak disalah guna penagih di negara ini ialah syabu dan pil ekstasi berbanding heroin sebelum ini."Sebelum ini, bagi heroin 15 gram memang hukuman gantung tetapi bagi syabu dan pil ekstasi ialah 50 gram (hukuman gantung)... jadi kita nak kurangkan lagi berat bagi syabu kepada 15 gram."Cadangan ini telah dibawa kepada KDN (Kementerian Dalam Negeri) sebelum diserahkan kepada Jabatan Peguam Negara untuk diteliti secara menyeluruh," katanya kepada pemberita selepas Majlis Penutup Seminar Isu Sosial Masyarakat: Situasi, Cabaran dan Pencegahan Dalam Era Masa Kini di Dewan Canselor Universiti Teknikal Malaysia Melaka (UTeM) di sini hari ini.

(Pengarah Jabatan Siasatan Jenayah Narkorik, Datuk Ayob Khan Mydin Pitchay membarisi panel jemputan dalam Seminar Isu Sosial Masyarakat anjuran Persatuan Kesihatan Reproduktif Universiti Islam Malaysia bertempat di Universiti Teknikal Malaysia Melaka (UTEM)/FOTO FB JSJN PDRM)

Beliau berkata selain itu, pihaknya sedang menyenaraikan bahan kimia terlarang yang digunakan untuk menghasilkan dadah jenis baharu seperti syabu, ketamin, pil yaba dan pil kuda.Katanya, setakat ini lebih 60 bahan kimia terlarang tersenarai dalam penggunaan penghasilan dadah jenis baharu di Malaysia berbanding lebih 900 bahan kimia terlarang untuk tujuan tersebut yang tersenarai di luar negara.Selain itu, Ayob Khan berkata PDRM dengan kerjasama pelbagai agensi penguatkuasaan lain seperti Jabatan Kastam Diraja Malaysia (JKDM) dan Agensi Penguatkuasaan Maritim Malaysia (APMM), akan terus memperkukuhkan kawalan di sempadan negara bagi mengekang peningkatan penyeludupan ganja dari Thailand, susulan keputusan kerajaan negara itu membenarkan rakyatnya menanam ganja berkuat kuasa 9 Jun lepas.Beliau berkata keputusan Thailand itu dilihat akan memberi impak kepada aktiviti penyeludupan ganja ke negara ini ekoran tiada lagi sekatan pergerakan tumbuhan itu di negara berkenaan walaupun ia masih dilarang di Malaysia."Pergerakan ganja di negara itu tiada had lagi... mungkin semua akan tunggu di sempadan untuk masuk ke Malaysia dan semalam sahaja sebanyak 860 kilogram ganja yang cuba diseludup masuk dari Thailand ke negara ini berjaya dirampas," katanya.Mengulas tentang pemansuhan hukuman mati mandatori di negara ini dengan hukuman gantian tertakluk budi bicara mahkamah, beliau berkata ia tidak akan memberi kesan negatif pada usaha PDRM untuk memerangi jenayah dadah dan operasi penguatkuasaan akan terus dipertingkatkan.- BERNAMA


Kemasukan makanan halal tetap tertakluk di bawah Perintah Perihal Dagangan

KUALA LUMPUR, 12 Jun - Walaupun kerajaan telah memansuhkan kelulusan kuota permit import (AP) bagi beberapa bahan makanan, namun sebarang kemasukan makanan halal tetap tertakluk kepada Perenggan 5 (1) Perintah Perihal Dagangan (Perakuan Dan Penandaan Halal) 2011.Sekretariat Majlis Halal Malaysia Jabatan Kemajuan Islam Malaysia (JAKIM) menyatakan perenggan berkenaan menetapkan semua makanan dan barang import yang dipasarkan di Malaysia tidak boleh diperihalkan sebagai halal, melainkan jika makanan dan barang import itu mematuhi kehendak perenggan 4 atau diperakukan sebagai halal oleh badan pensijilan halal luar negara diiktiraf JAKIM.“Bagi memastikan status halal makanan yang diimport, JAKIM telah mengiktiraf 84 badan pensijilan halal luar negara daripada 46 buah negara di seluruh dunia.“Ia berfungsi sebagai badan bertanggungjawab menyelia dan mengawal pelaksanaan sistem halal di rumah sembelihan yang diluluskan untuk mengeksport daging ke Malaysia dan industri yang mengeksport produk mereka ke dalam negara,” menurut sekretariat berkenaan dalam kenyataan kepada Bernama. Pada 18 Mei lepas, Perdana Menteri Datuk Seri Ismail Sabri Yaakob mengumumkan keputusan kerajaan untuk tidak mengenakan AP bagi mengimport produk makanan ke negara ini berkuat kuasa serta-merta bagi memastikan bekalan makanan yang mencukupi di negara ini.

Sekretariat itu menyatakan pihak industri di peringkat antarabangsa yang mengeksport produk mereka ke Malaysia juga sangat memahami keperluan dan standard halal negara yang ketat dan menyedari bahawa keupayaan mereka mematuhi keperluan dan standard halal Malaysia sebagai satu penanda aras tinggi bahawa produk mereka boleh diterima sebagai halal di peringkat antarabangsa.Menurut sekretariat itu pengesahan dan pensijilan halal yang dikeluarkan adalah mengikut piawaian yang ditetapkan dan melalui tapisan dan semakan yang ketat di setiap peringkat.“Ada banyak peringkat dan tapisan yang perlu dilalui sebelum sesuatu kelulusan atau pengesahan halal diberikan. JAKIM mengamalkan pengasingan (impartiality) dalam menjalankan tugasan demi menjaga integriti halal dan ketelusan,” menurut kenyataan itu. Berhubung rumah sembelihan luar negara, sekretariat berkenaan menyatakan Jabatan Perkhidmatan Veterinar dan JAKIM dengan kerjasama badan pensijilan halal luar negara yang diiktiraf sentiasa memastikan rumah sembelihan luar negara yang mendapat kelulusan mengeksport daging mereka ke Malaysia adalah mematuhi keperluan halal seperti yang telah ditetapkan.Sekretariat itu memaklumkan rumah sembelihan atau loji pemprosesan yang diluluskan mengeksport produk mereka ke Malaysia dikehendaki melaksanakan sistem halal sepenuhnya berdasarkan keperluan di dalam Malaysian Protocol for the Halal Meat and Poultry Production dan MS Halal Food – Production, Preparation, Handling and Storage - General Guidelines (MS 1500:2009).“Rumah sembelihan itu turut dipantau oleh pihak berkuasa di negara mereka sendiri dan mereka terikat dan wajib mematuhi keperluan-keperluan sebagai pengeksport yang ditetapkan oleh pihak berkuasa negara mereka,” menurut kenyataan itu. - BERNAMA


Isu Myanmar: Malaysia ulangi pendirian cadang ASEAN lebih bertegas

KUANTAN, 12 Jun - Malaysia tetap dengan pendirian akan membangkitkan isu di Myanmar pada Mesyuarat Khas Menteri Luar ASEAN-India yang dijadualkan berlangsung pada 16 dan 17 Jun di New Delhi.Menteri Luar, Datuk Seri Saifuddin Abdullah berkata antara perkara yang diketengahkan ketika mesyuarat tidak rasmi bersama Menteri Luar yang lain antaranya melibatkan Konsensus Lima Perkara, termasuk bantuan kemanusiaan di Myanmar."Saya akan mencadangkan supaya menteri-menteri luar ASEAN memikirkan secara serius dan mendalam apakah kaedah baharu dan kreatif yang boleh dilakukan bagi selesaikan masalah di Myanmar, antaranya bagaimana nak laksanakan Konsensus Lima Perkara sepenuhnya kerana ia bersifat umum, kita mesti perincikan dan ada pelan hala tuju yang jelas."Seterusnya, kita kena nilai sama ada ASEAN mampu laksanakan atau tidak, kalau nak minta tolong dengan siapa (negara-negara lain) kita kena tentukan… ada negara-negara dialog, jadi kita pilih nak minta bantuan negara mana," katanya selepas merasmikan Kursus Asas Bahasa Isyarat Unit Orang Kurang Upaya (OKU) Pusat Khidmat Parlimen Indera Mahkota dan Penyerahan Sumbangan kepada Jemaah Haji.Selain itu, beliau juga akan mengetengahkan isu bantuan kemanusiaan di negara itu agar ia disampaikan secara adil, saksama dan tanpa diskriminasi.Katanya, isu di Myanmar serius dan perlu segera diselesaikan kerana jumlah pelarian serta kematian makin bertambah."Kita telah tegaskan pada Myanmar bahawa isu berlaku di sana bukan lagi isu dalaman kerana rakyat mereka sudah lari dan sudah mula membebankan orang lain, 1.2 juta orang berada di Bangladesh, kira-kira 150,000 di Malaysia dan angka itu bukan angka yang tetap," menurutnya.Saifuddin turut memaklumkan beberapa negara sudah menyatakan kesediaan untuk menggandakan pengambilan pelarian Myanmar yang berada di negara ini.

(Saifuddin Abdullah (dua dari kiri) diundang khas sebagai panel pada Sidang Kemuncak Keselamatan Asia anjuran IIIS di Singapura pada Sabtu/FOTO Wisma Putra)

"Pengambilan mereka sebelum ini terganggu disebabkan COVID-19 dan terdapat satu dua negara besar yang sanggup sekali ganda ambil pelarian berkenaan berbanding tahun sebelum COVID-19," katanya tanpa mendedahkan negara terlibat.


LADA pulihara hutan paya bakau demi generasi akan datang

LANGKAWI, 12 Jun- Bersempena Sambutan Hari Alam Sekitar Sedunia Lembaga Kemajuan Langkawi (LADA) meneruskan aktiviti memulihara hutan paya bakau demi generasi akan datang.   Menurut Ketua Pegawai Eksekutif LADA, Nasaruddin Muttalib, objektif program adalah untuk memaparkan usaha positif yang boleh dilaksanakan oleh masyarakat dalam memulihkan sumber hutan paya bakau dan biodiversiti.

"Selain itu, program juga diharap dapat mewujudkan kesedaran bahawa memelihara alam sekitar adalah tanggungjawab bersama, serta memupuk minat menanam pokok dan mencintai alam sekitar di kalangan komuniti setempat," katanya.Beliau ditemui media selepas program Program Penanaman Bakau sempena Hari Alam Sekitar Sedunia 2022 di Kilim Karst Geoforest Park, Langkawi, Kedah. Pada program tersebut, sebanyak 2,0 22 pokok bakau jenis minyak ditanam. Sehingga Jun, sebanyak 1,168 pokok bakau telah berjaya ditanam sekitar Langkawi.

(Program Penanaman Bakau sempena Hari Alam Sekitar Sedunia 2022 di Kilim Karst Geoforest Park, Langkawi)


Pendigitalan pendidikan: Kertas kerja pertingkat internet sekolah di peringkat akhir- Radzi

LAHAD DATU, 11 Jun- Kementerian Pendidikan sedang menyediakan kertas kerja untuk dibentangkan dalam mesyuarat jemaah menteri berkaitan keperluan meningkatkan kemudahan jaringan internet di sekolah selari dengan pelaksanaan pendigitalan pendidikan. Menterinya, Datuk Dr Radzi Jidin berkata, proses penyediaan kertas kerja yang kini di peringkat akhir turut melibatkan pandangan semua pihak."Sekarang ini disekolah hanya ada tiga tempat yang kita sediakan iaitu bilik guru, pusat sumber dan pejabat sekolah, namun begitu apabila kita bercakap tentang pendigitalan pendidikan perkara pertama yang paling penting adalah untuk memastikan akses internet lebih meluas khususnya dalam kawasan bilik darjah, lebih meluas asrama dalam kawasan seluruh sekolah tersebut. Ini bagi memastikan apabila kita melaksanakan pendigitalan nanti kita tidak akan mempunyai kekangan dalam sudut akses kepada internet," katanya.Beliau berkata demikian selepas Majlis Perasmian Felda Digital Maker Hub-Coding and Robotic (FDMH) di Lahad Datu.Dr Radzi berkata, proses menaik taraf internet membabitkan lebih 10,000 sekolah di negara ini akan memerlukan perbelanjaan yang cukup besar.Beliau berharap, permohonan kementeriannya itu dapat diluluskan kelak bagi mencapai pendigitalan pendidikan secara menyeluruh.Mengenai Perasmian FDMH, Radzi memuji usaha dan komitmen Felda dalam mewujudkan pendigitalan pendidikan di semua kawasan Felda di seluruh negara.

(Datuk Dr Radzi Jidin (kanan) merasmikan Felda Digital Maker Hub-Coding and Robotic (FDMH) di Lahad Datu)


Tibi: KKM komited pertingkat pengesanan golongan berisiko

LANGKAWI, 11 Jun- Statistik menunjukkan setiap hari di seluruh dunia lebih 4,100 individu kehilangan nyawa akibat penyakit Tibi dan hampir 28,000 orang telah dijangkiti ekoran kurang kesedaran mengenainya. Justeru, Kementerian Kesihatan (KKM) sentiasa komited mempertingkat aktiviti pengesanan kes tibi dengan melakukan saringan kepada golongan berisiko tinggi.Timbalan Menteri Kesihatan 1, Datuk Dr Noor Azmi Ghazali berkata keperluan itu berdasarkan 9,474 kes tibi dikesan pada minggu epidemiologi ke 22, bermula Januari sehingga 4 Jun lepas. Angka itu menyaksikan peningkatan sebanyak 13 peratus berbanding tempoh sama tahun lalu.Walau bagaimanapun, jumlah kes tibi yang dilaporkan masih belum mencapai purata sasaran seperti yang dianggarkan Pertubuhan Kesihatan Sedunia (WHO) sebanyak 29,000 hingga 30,000 setahun."Jadi ini adalah penting supaya kita dapat juga selari dengan kehendak WHO, hajat WHO iaitu 'end TB Strategy' maknanya pada tahun 2035, untuk kita tamatkan tibi. Jadi tibi ini adalah penyakit berjangkit yang kalau dikesan awal, dirawat dia dapat dihindarkan untuk menamatkan tibi bukanlah mustahil, tapi semua pihak kena ambil bahagian," kata Dr Noor Azmi.Beliau berkata demikian dalam sidang media selepas merasmikan Sambutan Hari Tibi Sedunia Peringkat Kebangsaan Tahun 2022 dan Pelancaran Jelajah Agenda Nasional Malaysia Sihat (ANMS) di Telaga Walk, Langkawi.Ujarnya, saringan tibi akan terus diperkasa melibatkan kumpulan berisiko tinggi seperti pesakit HIV, diabetes dan penghuni institusi tahanan.

(Datuk Dr Noor Azmi Ghazali merasmikan Sambutan Hari Tibi Sedunia Peringkat Kebangsaan Tahun 2022 di Langkawi)


Pusat Rehabilitasi PERKESO  bakal dibina di Perak

IPOH, 11 Jun- Sebuah lagi Pusat Rehabilitasi Pertubuhan Keselamatan Sosial (PERKESO) yang dilengkapi dengan pelbagai teknologi berasaskan robotik dan kemudahan canggih akan dibina di negeri Perak.Pusat Rehabilitasi dengan kos lebih RM600 juta itu merupakan yang kedua di negara ini selepas Pusat Rehabilitasi PERKESO Tun Abdul Razak di Melaka.Menteri Sumber Manusia Datuk Seri M.Saravanan berkata pusat itu akan menjadi mercu tanda moden sekali gus membawa revolusi baharu dalam perkhidmatan rehabilitasi dan pemulihan kepada pekerja.Ia akan mengguna pakai teknologi robotik dari Jepun iaitu Hybrid Assistive Limb (HAL) yang pertama seumpamanya di Asia Tenggara dan dijangka siap pada 2024.

(Menteri Sumber Manusia, Datuk Seri M.Saravanan)

Beliau berkata, pusat rehabilitasi bertaraf antarabangsa itu merupakan projek ikonik di Perak dan ia akan menjadi destinasi tarikan pelancong bagi sektor kesihatan dari dalam dan luar negara."Ramai warga Malaysia khususnya di luar bandar tidak sedar apabila mereka mengalami kemalangan dan kecederaan mereka boleh kembali baik pulih melalui program-program pemulihan. Ada orang yang langsung tidak boleh jalan pun boleh menggunakan robot untuk berjalan.Katanya kemudahan itu membolehkan golongan pekerja yang hilang upaya akibat kemalangan atau penyakit dibantu menerusi rehabilitasi fizikal dan vokasional sehingga mampu kembali ke alam pekerjaan."Hampir 400 peluang pekerjaan tetap akan diwujudkan untuk mengendalikan perkhidmatan dan kemudahan di pusat ini malah memberi ruang dan peluang kepada pekerja khususnya anak-anak muda untuk membina kerjaya dengan mendalami selok-belok industri rawatan kesihatan berteknologi tinggi', katanya pada sidang media selepas menyempurnakan majlis pecah tanah kompleks itu bersama Menteri Besar Perak Datuk Seri Saarani Mohamad di sini hari ini.


Seorang buruh maut, dua cedera parah kereta bertembung pacuan empat roda

KEMAMAN, 11 Jun– Seorang buruh maut, manakala isteri dan seorang anak perempuan mereka cedera parah dalam kemalangan di Kilometer 114, Jalan Jerangau- Jabor berhampiran sempadan daerah Dungun dan Kemaman di sini malam tadi.Dalam kejadian pada pukul 8.15 malam itu, Mazlan Daud, 55 , yang memandu kereta jenis Proton Saga maut akibat kecederaan parah di bahagian badan.Isteri mangsa, Siti Mahanon Sh. Ibrahim, 51, pula cedera parah pada bahagian tangan dan kaki manakala anak mereka, Siti Sofrina, 12, pula patah tangan kiri.Ketua Polis Daerah Kemaman, Superintendan Hanyan Ramlan berkata, sewaktu kejadian, keluarga tersebut dikatakan dalam perjalanan pulang ke rumah mereka di Kampung Seri Damai, Kuantan, Pahang.Mereka dalam perjalanan pulang selepas menziarahi keluarga di Kuala Terengganu.

(Kemalangan di Kilometer 114, Jalan Jerangau- Jabor, Kemaman melibatkan Proton Saga dan Toyota Hilux)

"Sebaik tiba di lokasi kejadian, kereta Proton Saga dipandu Mazlan didakwa hilang kawalan lalu terbabas memasuki laluan bertentangan."Kenderaan pacuan empat roda, Toyota Hilux yang dipandu seorang kontraktor berusia 43 tahun di laluan bertentangan gagal mengelak lalu merempuh kereta Proton Saga berkenaan" menurut Hanyan.Hanyan berkata, seorang lagi anak pasangan suami isteri tersebut yang berada di dalam kereta Proton Saga terbabit iaitu Nor Arina Jumaat, 29, yang juga anak tiri Mazlan terselamat tanpa sebarang kecederaan.Mayat mangsa dibawa ke Unit Forensik Hospital Kemaman untuk tindakan lanjut manakala isteri dan anaknya dirawat di Hospital Dungun.


BPH pastikan pengurusan, penyelenggaraan kuarters kerajaan terus diperkasa

LABUAN, 11 Jun- Pengurusan kuarters kerajaan seluruh negara akan terus diperkasa termasuk melaksanakan penyelenggaraan berterusan bagi memastikan persekitaran kondusif kepada penghuni perumahan itu.“Kita akan memastikan perumahan kerajaan di bawah seliaan Bahagian Pengurusan Hartanah (BPH) JPM (Jabatan Perdana Menteri) diurus sewajarnya dan penyelengaraan dilaksanakan secara berkala,” kata Timbalan Ketua Setiausaha (Pengurusan) BPH Datuk Mohammad Ismail.Beliau berkata demikian kepada pemberita selepas Program Gotong-Royong Perdana BPH di Kampung Layang-Layangan di sini hari ini.Program setengah hari itu melibatkan Perbadanan Labuan, Jabatan Bomba dan Penyelamat Malaysia, Angkatan Pertahanan Awam Malaysia (APM) serta penghuni kuarters kerajaan.

Timbalan Ketua Setiausaha (Pengurusan) Jabatan Perdana Menteri Datuk Mohammad Ismail (dua, kiri) turut serta pada Program Gotong Royong Perdana Bahagian Pengurusan Hartanah (BPH), Jabatan Perdana Menteri dan Perbadanan Labuan di Anjung Budaya Kampung Layang-Layangan hari ini / FOTO BERNAMA

Selain itu, Mohammad berkata permohonan pembinaan 250 unit rumah kuarters baharu untuk kakitangan Istana Negara dan Parlimen sedang dipertimbangkan oleh Kerajaan Persekutuan, di Jalan Ledang, Kuala Lumpur.Beliau berkata pihaknya menyedari keluhan penjawat awam yang belum berjaya mendapatkan kelulusan untuk menghuni perumahan kerajaan di bawah BPH dan usaha sedang dijalankan untuk mengurangkan jangka masa menunggu menerusi pelan pembinaan kuarters baharu.


Malaysia perlu kekal negara contoh pelbagai budaya, pertahan nilai kesejahteraan - Sultan Nazrin

KUALA LUMPUR, 11 Jun- Malaysia perlu menyasarkan untuk mengekalkan nilai-nilai yang telah membawa kemakmuran pascamerdeka kepada semua masyarakatnya walaupun berdepan dengan pelbagai cabaran, titah Sultan Perak Sultan Nazrin Shah.Bercakap pada pelancaran buku ‘The Malays: Pathfinders And Trailblazers’ di Pusat Dagangan Dunia Kuala Lumpur hari ini, baginda bertitah Malaysia mesti memperjuang dan mengekalkan ia sebagai contoh negara pelbagai budaya.“Di peringkat global, kita sedang menghadapi tiga krisis yang teruk dan bertindih, kesan daripada pandemik COVID-19, perang di Ukraine dan krisis makanan yang semakin meningkat. Gabungan cabaran ini memaksa negara untuk memikirkan semula mengenai globalisasi.Sultan Nazrin bertitah, pandemik telah mengehadkan hubungan antara negara-negara dunia, syarikat dan orang awam selain menjejaskan rantaian bekalan global, menyebabkan pertumbuhan ekonomi global menguncup dan harga tenaga serta makanan semakin melambung tinggi.“Tetapi seperti yang dimaklumkan kepada kita menerusi buku ini, selama berabad-abad lamanya tanah kepulauan Melayu telah terbuka kepada aliran perdagangan, modal, buruh dan idea, selain keterbukaan terhadap pengaruh asing dan perkara inilah yang telah membentuk kita menjadi siapa diri kita dan membantu kejayaan kita,” titah Sultan Nazrin.Bercakap mengenai buku yang ditulis oleh Orang Kaya Kaya Seri Agar Diraja yang juga bekas Menteri Besar Perak Tan Sri Ramli Ngah Talib, Sultan Nazrin bertitah antara tujuan buku itu dihasilkan menurut pengarangnya adalah untuk memupuk orang Melayu mengenai rasa bangga dengan sejarah 'menempa zaman' mereka sendiri, dan ia juga boleh mengimbangi semula pemahaman tentang sejarah diri kita.“Buku ini telah mencapai matlamat tersebut dengan mengagumkan dan saya ingin memuji pengarangnya atas kerja yang bermakna dan penting ini.“Setelah membacanya, kita pasti akan memperoleh lebih banyak maklumat tentang budaya dan sejarah kita sendiri sebagai penduduk di kepulauan ini,” katanya.Sementara itu, Sultan Nazrin bertitah buku berkenaan menghamparkan santapan minda mengenai perkara yang dapat membantu orang Melayu melawati sejarah bangsanya. Baginda bertitah penulisan yang dikodifikasikan atau dijadikan ‘codified knowledge’ (pengetahuan yang dikodkan) dan jika diterbitkan akan tersebar lebih luas dan dapat dijadikan bahan sejarah berharga serta rujukan yang memberikan manfaat kepada generasi akan datang.Titah Sultan Nazrin banyak khazanah pengetahuan bangsa tertimbus dalam bentuk ‘tacit knowledge’ atau pengetahuan tersirat dengan pengetahuan yang tidak direkodkan akan lupus bersama pemilik pengetahuan tersebut apabila individu itu meninggal dunia.

Dalam pada itu, Sultan Nazrin bertitah sejak dimasyhurkan sebagai Raja Muda Perak pada 15 April 1987 dan kemudiannya diamanahkan sebagai Pemangku Raja Perak, penulis buku ketika itu merupakan Menteri Besar Perak dan banyak nasihat yang disembahkan oleh beliau telah memandu baginda memperkenankan perkara berkaitan tadbir urus negeri.“Sehingga ke hari ini atas nama Orang Kaya Kaya Seri Agar Diraja yang juga ahli Dewan Negara Perak, beliau terus berperanan menyembahkan nasihat untuk memastikan kemuliaan dan kedaulatan takhta kekal terpelihara. “Manfaat memperoleh nasihat berdasarkan pengalaman, pemikiran dan tafsiran beliau, kini akan memberikan manfaat kepada penonton yang lebih luas melalui penerbitan yang dihasilkan ini,” titah Sultan Nazrin.


Empangan Bukit Merah: Kerajaan bersetuju laksana pembenihan awan bantu pesawah

IPOH, 11 Jun- Kerajaan bersetuju melaksanakan operasi pembenihan awan (OPA) di kawasan tadahan empangan Bukit Merah, Semanggol Kerian, bagi mengatasi isu bekalan air untuk sistem pengairan sawah.Menteri Pertanian dan Industri Makanan Datuk Seri Dr. Ronald Kiandee berkata, sistem pengairan yang terjejas itu meliputi 19,058 hektar sawah di bawah Pembangunan Pertanian Bersepadu (IADA) Kerian dan sebahagian kawasan IADA Pulau Pinang di Sungai Acheh seluas 1,267 hektar.“Subsektor yang turut mendapat manfaat daripada usaha ini, selain 8,889 orang pesawah di kawasan IADA Kerian dan 1,267 orang pesawah dari kawasan IADA Pulau Pinang, adalah sektor perikanan dan perkilangan,” katanya dalam kenyataan hari ini.Menurut Ronald Agensi Pengurusan Bencana Negara (NADMA), Jabatan Meteorologi Malaysia (MET Malaysia) dan Tentera Udara Diraja Malaysia (TUDM) serta agensi-agensi berkaitan dijangka melaksanakan OPA selama tiga hari pada 14 hingga 16 Jun ini, bergantung pada keadaan awan dan kelembapan yang sesuai.“OPA ini merupakan satu proses untuk menggalakkan pembentukan awan hujan susulan daripada isu penyusutan paras air di Empangan Bukit Merah yang menjadi sumber utama pengairan pertanian di kawasan tersebut yang mencapai kategori Kritikal Pengairan Tahap 3 iaitu 6.10 meter (20.00 kaki).

(Menteri Pertanian dan Industri Makanan, Datuk Seri Dr. Ronald Kiandee)

“MAFI juga akan mengadakan perbincangan dengan Kementerian Alam Sekitar dan Air (KASA), MET Malaysia, kerajaan Negeri Perak dan agensi-agensi lain yang berkaitan untuk mencari kaedah jangka masa panjang bagi menyelesaikan isu air ini,” katanya.Semalam media melaporkan Pengerusi Jawatankuasa Perladangan, Pertanian dan Industri Makanan Perak Razman Zakaria berkata pihaknya yakin proses pembenihan awan dapat membantu menurunkan hujan di kawasan terjejas.


Tuah buka akaun sejak lahir beri peluang tunai haji pada usia muda

KOTA BHARU, 11 Jun- Tuah membuka akaun simpanan Tabung Haji sejak lahir memberi peluang kepada seorang pemuda dari Kampung Taman Bakti, Pengkalan Chepa, di sini, untuk mengerjakan ibadat haji pada usia muda.Muhammad Iqbal Rosli, 23, berkata beliau tidak pernah sama sekali menyangka usaha ibu Ros Hanizah Hussein, 61, dan bapanya Rosli Hassan, 64, membuka akaun Tabung Haji untuknya ketika beliau lahir kini memberi ‘hasil’.Katanya, telah menjadi rutin ibu bapanya untuk menyimpan wang yang diperoleh daripada saudara-mara atau kenalan yang menziarahinya ketika bayi termasuk duit setiap kali tiba Hari Raya Aidilfitri ke dalam akaun Tabung Haji.“Sukar untuk digambarkan dengan kata-kata apabila saya berjaya merebut peluang yang dinanti-nantikan oleh setiap umat Islam ini terutamanya ketika saya baru berusia 23 tahun.“Saya akan bertolak untuk menunaikan haji pada 26 Jun ini dan akan pulang ke tanah air pada 7 Ogos depan,” katanya kepada pemberita pada Majlis Perasmian Program Lambaian Kaabah di Dewan Haji Nik Abdullah Arshad, Kompleks Purnama di Pengkalan Chepa, di sini semalam.Bercerita lanjut, anak keempat daripada tujuh beradik itu berkata, beliau sebelum ini telah mendapat tawaran untuk menunaikan ibadat itu pada tahun 2012 ketika berusia 14 tahun, namun terpaksa ditolak memandangkan ketika itu beliau belum cukup umur.Bagaimanapun perkara itu tidak mematahkan semangat dan impiannya untuk menyempurnakan Rukun Islam kelima itu dengan membuat rayuan hampir setiap tahun kepada Tabung Haji selepas beliau berusia 18 tahun.

“Pada hujung tahun lepas saya mendapat surat daripada Tabung Haji memaklumkan saya ditawarkan untuk menunaikan ibadah haji. Sejak dari itu hampir setiap minggu saya akan mengikuti kelas serta kursus berkaitan ibadat ini untuk memantapkan ilmu yang ada.“Alhamdulillah, selepas ibu dan bapa saya berpeluang menunaikan ibadat ini pada tahun 2008 kini giliran saya pula untuk mengikuti langkah mereka. Saya juga berdoa adik-beradik saya yang lain juga berpeluang menjadi tetamu Allah pada masa akan datang,” katanya yang bekerja sebagai pembantu kedai batik. Muhammad Iqbal turut menasihatkan orang ramai terutama ibu bapa supaya membuka akaun Tabung Haji untuk anak masing-masing sejak kecil bagi memudahkan urusan menunaikan ibadat haji pada masa akan datang.


KPT bangunkan EduData untuk pihak berkepentingan

KUALA LUMPUR, 11 Jun- Kementerian Pengajian Tinggi (KPT) telah membangunkan platform EduData bagi membekalkan maklumat kepada pelbagai pihak berkepentingan.Kementerian itu menerusi kenyataan memaklumkan Menterinya Datuk Seri Dr Noraini Ahmad ketika menyampaikan ucaptama di EduData Summit 2022 (EDS) di New York semalam berkata maklumat dalam EduData dikumpulkan daripada platform seperti MyMOHEs iaitu sistem yang digunakan untuk mengumpul data dari semua universiti awam dan e-IPTS untuk Institusi Pengajian Tinggi Swasta (IPTS).Noraini berkata data berkenaan dapat membantu dalam merangka inisiatif yang perlu dilaksanakan untuk menambah baik kurikulum dan latihan sebelum pelajar memasuki pasaran kerja yang kompetitif."Jadi, kami dapat mempergiatkan kolaborasi akademik-industri untuk jangka panjang bagi merapatkan jurang antara kelayakan graduan kami dan pekerjaan yang tersedia di pasaran," katanya menerusi ucaptama bertajuk ‘Pengalaman Malaysia Melaksanakan Pembelajaran Sepanjang Hayat Yang Mampan dan Inklusif melalui Edudata' itu.Selain itu, beliau berkata data yang diperoleh dapat menjadi alat pengukuran penarafan yang mencerminkan kualiti IPT di Malaysia.“Walaupun kami akui bahawa kualiti pendidikan tinggi boleh diukur dalam pelbagai cara, kami juga percaya ranking mencerminkan kualiti, ini terbukti apabila kesemua lima universiti penyelidikan kami disenaraikan dalam 50 terbaik universiti terbaik di Asia."Selain itu, salah satu universiti kami (Universiti Malaya) disenaraikan dalam 100 universiti terbaik dalam QS World Universities Ranking 2023, secara keseluruhan, empat universiti disenaraikan dalam 200 teratas,” katanya. Noraini berkata pihaknya menyasarkan 250,000 pelajar antarabangsa menjelang 2025 dan untuk mencapai sasaran ini, universiti tempatan telah memperkenalkan pelbagai inisiatif termasuklah program cawangan luar negara atau offshore.

(Menteri Pengajian Tinggi, Datuk Seri Dr Noraini Ahmad)

Katanya pihak KPT turut memberi fokus terhadap kursus pentauliahan mikro dan Penilaian Pengakreditan Pembelajaran Berasaskan Pengalaman Terdahulu (APEL).Kini terdapat 11,000 kursus pentauliahan mikro ditawarkan bagi memberi peluang kepada pelajar untuk mengikuti kursus pendek di institusi yang berbeza dan menggabungkannya untuk ditukar menjadi pensijilan, katanya.EDS, yang berlangsung pada 8 hingga 10 Jun di Ibu Pejabat Pertubuhan Bangsa-Bangsa Bersatu di New York merupakan platform perbincangan dan perkongsian amalan terbaik antara pakar mengenai kepentingan data dalam meningkatkan akses kepada pendidikan berkualiti.


Ops Kesan: Majikan gagal mencarum, PERKESO keluarkan 30 kompaun

BUKIT LINTANG, 10 Jun- Sebanyak 30 kompaun dikeluarkan Pertubuhan Keselamatan Sosial (PERKESO) Melaka dalam Ops Kesan dengan nilai kira-kira RM18,000 kepada majikan yang gagal mencarum. Menurut Pengarah PERKESO, Abd Razak Omar, pelbagai alasan diberikan oleh majikan seperti tidak tahu, pekerja tidak mahu mencarum, masalah kewangan dan sebagainya.Tegasnya, majikan perlu bertanggungjawab dengan mendaftar caruman berkenaan sebagai persediaan kepada keluarga pekerja sekiranya berlaku kemalangan.

"Saya juga ingin mengingatkan mereka, industri di waktu malam, jangan ingat mereka boleh terlepas daripada tanggungjawab mereka. "Di waktu malam juga, kita daripada PERKESO akan menziarahi mereka supaya mereka dapat menjalankan tanggungjawab. Sekiranya mereka gagal, mereka akan dikenakan kompaun”, katanya selepas Majlis Penyerahan Faedah PERKESO kepada enam beradik yang kehilangan ibu bapa dalam kemalangan jalan raya pada 6 Jun lalu di Bukit Lintang.Hadir sama Exco Perpaduan, Penerangan, Tenaga Kerja dan Hal Ehwal Pengguna Negeri, Ngwe Hee Sem.Pada majlis berkenaan, PERKESO menyampaikan Faedah Penakat berjumlah RM2,876.14 sebulan dan Faedah Pengurusan Mayat berjumlah RM4,000 kepada anak sulung pasangan berkenaan iaitu Sa’eed Ezuddin.


Tubuh Kluster Komunikasi Strategik, langkah proaktif MAFI- Dr. Zokhri Idris

KUALA LUMPUR, 10 Jun- Penubuhan Kluster Komunikasi Strategik di bawah Jawatankuasa Kabinet Mengenai Dasar Sekuriti Makanan Negara (FSCC) adalah satu langkah proaktif Kementerian Pertanian dan Industri Makanan (MAFI).Penganalisis Polisi Sosio-Ekonomi, Dr. Zokhri Idris optimis, menerusi kluster baharu itu, maklumat serta informasi tepat, sahih dan terkini berhubung sekuriti makanan negara, dapat disalurkan dengan efektif kepada masyarakat."Ia membina keyakinan rakyat dan pelabur luar bahawa tahap sekuriti makanan di Malaysia masih berada dalam keadaan terkawal. Jadi rakyat tidak perlu melakukan pembelian panik seperti suatu ketika dahulu ketika COVID-19 melanda.

(Penganalisis Polisi Sosio-Ekonomi, Dr. Zokhri Idris)

"Kedua, saya melihat ia menzahirkan kepimpinan kementerian dan kerajaan dalam menangani isu ini.Kluster Komunikasi Strategik mampu berjaya mencapai sasaran, sekiranya mendapat kerjasama semua pihak, selain rakyat sentiasa peka dengan maklumat yang disalurkan."Bagi memastikan Kluster Komunikasi Strategik ini berjaya, kita perlu memastikan pertama tidak akan berlaku pendidihan maklumat atau informasi, segala apa yang dikongsi, ditularkan kepada rakyat, haruslah mendapat mandat penjelasan yang jelas agar informasi ini disambut baik oleh rakyat. "Kita tidak mahu ada kekeliruan di peringkat rakyat yang terdiri daripada pengguna, pemborong, peruncit, penternak dan sebagainya", katanya.Semalam, MAFI mengumumkan penubuhan Kluster Komunikasi Strategik di bawah FSCC bagi menyampaikan maklumat dan insiatif kerajaan berhubung sekuriti makanan.


Beberapa kolam takungan kecil dibina, inisiatif atasi isu banjir di ibu negara

KUALA LUMPUR, 10 Jun- Kementerian Wilayah sedang memperincikan langkah penyelesaian kepada isu banjir kilat di Kuala Lumpur.Menterinya, Datuk Seri Dr. Shahidan Kassim berkata terdapat beberapa kawasan telah dikenal pasti dengan membina kolangan takungan kecil.

"Setiap kawasan yang dikenal pasti itu pasti ada solusinya, misalnya di Jalan Ampang telah kolam takungan kecil dibangunkan serta-merta,"Pembinaan itu bertujuan mengumpulkan air di situ sebelum masuk ke longkar besar," katanya dalam sidang media khas di Menara 1 Dewan Bandaraya Kuala Lumpur.Tambahnya fasiliti kamera akan digunakan untuk memastikan keadaan longkang kerana kebanyakkan banjir kilat berlaku disebabkan kumbahan yang tertakung di laluan air.